qundao/data-zh-poetry huggingface dataset:
集青云馆同周茂才誉苏经佐诸子话旧因忆亡友苏经济分赋得天字
作者：何其伟
朝代：明

云馆坛埏旧有鹯，依稀碣石共谈天。毫端挥洒倾山笥，匣里喑呜浑野弦。莲社词盟县日月，萍踪湖海任风烟。朅来握手欢相洽，转忆山阳亦怆然。
雨中七夕简廷伯过饮育物亭得鸣字
作者：何其伟
朝代：明

飒飒秋声万木鸣，悲哉爽籁透虚楹。开尊笑逐看牛女，带雨过逢得马卿。十载芝兰怜意气，千秋瓜果共词盟。人间天上多离思，疑滴芭蕉别泪横。
马孟高将乡旋偕法南禅师携酒过别即席各赋一首
作者：何其伟
朝代：明

白眉词客善谈天，穷巷联镳共话禅。骀荡情深珠海外，淋漓酒态杏花前。杯行席上摇青玉，两足峰头散绿烟。何物最为关别恨，野桥残月照清涟。
马孟高馆诃林寺日与法南诸上人谈禅作此寄怀
作者：何其伟
朝代：明

萧寺栖迟此息机，群僧谈偈对斜晖。閒听钟歇梵音度，坐看杯浮老衲归。澄心面壁红尘渺，极目山门紫气微。多病无由频促膝，徘徊瞻恋思依依。
鸣鹤楼为李永明赋
作者：何其伟
朝代：明

依稀华表柱，疑是缑山亭。地自龙门胜，天闻鹤唳清。烟生青嶂合，风飒绿芜平。上客栖真处，时听引吭鸣。
黄元礼过集山房分赋得清字
作者：何其伟
朝代：明

怜君沧海至，倒屣递相迎。说剑多时事，论诗足远征。青云成独壮，白社念同声。刻烛分裁就，豪歌彻太清。
黎茂才飞云见惠丫兰作此谢之
作者：何其伟
朝代：明

楚泽根移远，谢庭色更幽。何期丛菊日，忽掷纫兰秋。绿叶阶前润，丹茎畹里抽。会须勤折佩，披拂暗香浮。
卢星野方伯别墅
作者：何其厚
朝代：明

闻君卜地剪蒿莱，水竹渠荷绕户裁。心远不嫌城市近，机忘犹喜鹭鸥来。蓬扉散帙看云卧，花坞鸣桡泛月回。休自题门矜独乐，耆英嘉会此中开。
咏怀
作者：何其厚
朝代：明

小摘园蔬雅自供，官閒无禄好明农。巢林自分鸠营拙，度谷谁怜鼠技穷。抗迹烟霞任放浪，全生天地荷优容。萧萧四壁寒如水，嬴得休亭少过从。
寄友人
作者：何其厚
朝代：明

十年曾裕国，三载已悬车。官拙难经世，家贫好著书。窥园通水灌，治圃带云锄。自矢羞庭谒，遗肝莫问予。
寄琼阳学博苕陵从父
作者：何其厚
朝代：明

年来归计已成空，云树千山路转穷。自拟朋簪联柱下，谁怜敌国寓舟中。登楼漫起王生兴，挂剑难追季子风。堪笑为郎留滞客，无缘飞奋出江东。
寄白下同寅丁计部
作者：何其厚
朝代：明

忆从京国侍台端，颠著衣裳倒著冠。汉署夜回惊鹤起，晋陵春丽过驹看。一麾敢拟能分竹，三褫随加罢握兰。摇落未须吟泽畔，故园松菊尚堪观。
寿苕陵从父
作者：何其厚
朝代：明

柳叶森森暗马头，归来洛社自风流。壶中醉醒三千界，局上翰赢七十秋。居僻子云能拟易，月明庾亮健登楼。兴来琢句髯应断，岁岁春光次第收。
张曲江祠
作者：何其厚
朝代：明

庙貌森严紫翠间，犹馀风度照庾关。却封不惧寒仙客，计叛空怜走禄山。金镜千秋披赤胆，玉环万古锁愁颜。峨眉山上看啼鸟，始信开元可召还。
春日閒居
作者：何其厚
朝代：明

春风吾自爱吾庐，不逐红尘问卜居。门可张罗回俗驾，室如悬磬有残书。携儿就塾分阴里，课仆浇池隙地馀。悬忆含香披对日，何如栖迹混樵渔。
柬罗闻野侍御
作者：何其厚
朝代：明

绣斧何来款竹扉，霜严三径满寒威。野人卧雪惊骢马，太史占星聚翠微。谏草已清南海瘴，移文休讶北山讥。东门二疏甘投老，早构菟裘问息机。
赠胡明府肖元举孙
作者：何其厚
朝代：明

春早谁家系矢蓬，充闾佳气陪融融。花封解绶初辞宦，梓里回轺已作翁。派引灵洼誇逸骏，波恬清渭卧非熊。何当继展华封祝，珠树琼枝亢尔宗。
送胡肖玄令义宁
作者：何其厚
朝代：明

附骥髫年里塾游，已瞻头角迈吾俦。每怜荆玉堪奇遇，竟拟隋珠惜暗投。花县鸣琴矜卧理，梓乡归棹漫夷犹。临觞且展逢辰乐，春暖飞凫入帝州。省闱休讶未成名，曾试为郎应宿明。文铎乍喧陶象郡，铜章新绾出羊城。兰芽足雨三秋茁，椿树凌霜万历青。昭代循良终不弃，菟裘池馆末须营。
送胡肖玄令义宁·其一
作者：何其厚
朝代：明

附骥髫年里塾游，已瞻头角迈吾俦。每怜荆玉堪奇遇，竟拟隋珠惜暗投。花县鸣琴矜卧理，梓乡归棹漫夷犹。临觞且展逢辰乐，春暖飞凫入帝州。
送胡肖玄令义宁·其二
作者：何其厚
朝代：明

省闱休讶未成名，曾试为郎应宿明。文铎乍喧陶象郡，铜章新绾出羊城。兰芽足雨三秋茁，椿树凌霜万历青。昭代循良终不弃，菟裘池馆末须营。
送金生入太学
作者：何其厚
朝代：明

去去漳河远，迟迟璧水长。修途无日月，逆旅自风霜。折柳魂方黯，看花气踰扬。三春好消息，应寄陇头芳。
闻张江陵讣
作者：何其厚
朝代：明

圣主朝仪罢，师臣画翣新。冰山消丽日，玉树瘗清尘。星灭三秋彗，天回万象春。茂陵如有草，疑是禅封文。
山下买酒
作者：何其渔
朝代：明

隔浦渔家傍酒家，渔罾掩映酒帘斜。探囊恰好供归客，买得黄鱼并杏花。
梅口待渡
作者：何其渔
朝代：明
体裁：七言绝句

野旷微风起白蘋，村居三里若比邻。江干风冷秋山暮，立尽斜阳无渡人。
碧箫洞
作者：何其渔
朝代：明
体裁：七言绝句

石桥宛转竹檀栾，松露侵衣夜未乾。三十六峰秋一色，碧云吹出洞箫寒。
永乐塔
作者：何其谦
朝代：明
体裁：七言绝句

崛起修虹霹雳分，凌霄犹自叹孤群。欲寻天福三年字，却憾健儿一炬焚。
题溪塘寺
作者：何其谦
朝代：明
体裁：古风

溪水长流溪寺侧，面临山势如弓月。老僧真朴浑无事，敲得钟声送远客。
九疑歌
作者：何其贤
朝代：明
体裁：七言律诗

望仙桥外望灵都，峥嵘万寿对香炉。玉琯云深龙驭杳，桂林秋老月轮孤。日奉五官苍佩肃，峰回二女翠屏虚。洞庭不洗娥眉恨，斑竹潇潇鸠乱呼。
余十年仅一过邑城兹来止宿毛氏武山别业倚县西堞最高处菁葱峭茜竹柏交响早夕登眺娱极视听感使君之风义喜故人之交亲意之所之辄复染翰
作者：何准道
朝代：明

客居敢求广，初意假一廛。入门睇寒山，茂荫连飞轩。纡回分崱屴，缥缈淩苍烟。木叶作涛响，红蕉媚绿天。闭门自冥搜，席草手一编。分予小岭茶，煮以黄山泉。浮光作浅碧，顿使尘虑捐。令公风雅士，折柬相周旋。凿冰揖我醉，归来枕石眠。无复苦差徭，静缔山水缘。绝胜倪高士，苇中焚龙涎。孽烟登奇崖，飞步历危磴。不图城郭中，而能具幽胜。当轩绿万重，入户云气迸。罨画垂长萝，石瘦松不劲。木棉老作花，淩晨坠苔径。亲串时过从，屐齿时相应。远峰如佳人，靓服天为镜。明妆翠欲浮，轻黛遥堪赠。佳人与良朋，废一则两病。我来几何时，胜事乃能并。老僧世外情，深夜一声磬。
余十年仅一过邑城兹来止宿毛氏武山别业倚县西堞最高处菁葱峭茜竹柏交响早夕登眺娱极视听感使君之风义喜故人之交亲意之所之辄复染翰·其一
作者：何准道
朝代：明

客居敢求广，初意假一廛。入门睇寒山，茂荫连飞轩。纡回分崱屴，缥缈淩苍烟。木叶作涛响，红蕉媚绿天。闭门自冥搜，席草手一编。分予小岭茶，煮以黄山泉。浮光作浅碧，顿使尘虑捐。令公风雅士，折柬相周旋。凿冰揖我醉，归来枕石眠。无复苦差徭，静缔山水缘。绝胜倪高士，苇中焚龙涎。
余十年仅一过邑城兹来止宿毛氏武山别业倚县西堞最高处菁葱峭茜竹柏交响早夕登眺娱极视听感使君之风义喜故人之交亲意之所之辄复染翰·其二
作者：何准道
朝代：明

孽烟登奇崖，飞步历危磴。不图城郭中，而能具幽胜。当轩绿万重，入户云气迸。罨画垂长萝，石瘦松不劲。木棉老作花，淩晨坠苔径。亲串时过从，屐齿时相应。远峰如佳人，靓服天为镜。明妆翠欲浮，轻黛遥堪赠。佳人与良朋，废一则两病。我来几何时，胜事乃能并。老僧世外情，深夜一声磬。
古薄命
作者：何准道
朝代：明

对镜空怜百媚妆，闲拈红叶自悲伤。书残锦字人千里，捣尽清砧泪几行。豆蔻暗香凝宝瑟，鸳鸯春梦冷银床。深宵倚遍栏干月，萧瑟秋风入画堂。
同业师傅震园重宿灵洲山楼步月涛上人韵
作者：何准道
朝代：明

抵足高楼夜未央，四窗海气绕绳床。心随止水闻清籁，语入诸天得妙香。日月几何人易老，江山如昨意空长。数年迁走红尘路，今日从师觅睡方。
大雪日坐雨漫成
作者：何准道
朝代：明

大雪忽已至，梅花扑远天。客愁来酒里，乡梦入灯前。屋矮闻疏雨，郊寒起暝烟。生涯何处是，飘泊任流年。兵气拥寒早，连云幕地阴。干戈真养拙，文酒漫栖寻。备历多忧日，空馀无住心。芭蕉隔窗雨，撩得短长吟。
大雪日坐雨漫成·其一
作者：何准道
朝代：明

大雪忽已至，梅花扑远天。客愁来酒里，乡梦入灯前。屋矮闻疏雨，郊寒起暝烟。生涯何处是，飘泊任流年。
大雪日坐雨漫成·其二
作者：何准道
朝代：明

兵气拥寒早，连云幕地阴。干戈真养拙，文酒漫栖寻。备历多忧日，空馀无住心。芭蕉隔窗雨，撩得短长吟。
奏玉轩
作者：何准道
朝代：明

一轩万竹中，四际留空碧。好鸟鸣高林，悠然淡晨夕。物象自清旷，幽光散几席。时复闻朱丝，玄鹤翔素壁。灌木静吟秋，焚香时读易。托契在清溪，俯仰观今昔。
寒食
作者：何准道
朝代：明

高楼独上已凄然，乱里惊逢寒食天。数米绝炊常冷灶，钻榆改火每新烟。野田无复驱黄犊，远树微闻泣杜鹃。十万人家同一烬，衔悲空自忆林泉。
岁尽怀归
作者：何准道
朝代：明

残腊归无计，冲寒望去舟。远帆随雁影，疏雨入乡愁。省已惭无术，于人敢后尤。乞怜终不韵，惟有盼吴钩。
挽屈妻王华姜
作者：何准道
朝代：明

怜君匣中镜如月，锦衾夜抱忽焉觖。怜君膝上七弦琴，正当弹处弦凝绝。玉女之峰山可崩，鸳鸯之湖水可竭。怜君此情黯自知，怜君此恨莽难歇。幽房风雨泣青灯，是耶非耶半明灭。吁嗟夫人生榆西，万里从君为君妻。君家高堂母老矣，君家旧隐在清溪。远辞华屋侍君母，夫人明淑真可师。闻道缔昏在西岳，夜台今傍罗浮归。罗浮西岳仙灵府，生死名山无所苦。独有弱息在怀中，自今展转依谁乳。寒时谁为衣，饥时谁代哺。愿君以一身为子兼为母，上奉高堂姑，下抚怀中女。天荒地老结他生，生生世世还依汝。
新晴
作者：何准道
朝代：明

几树鸠呼妇，支筇试一行。远山青不尽，芳草绿初平。乱云归别浦，野日照孤城。心折前宵雨，芭蕉枕上声。
无题
作者：何准道
朝代：明

漫道侯门似海深，南溟难拟此沉沉。莲花有漏遥闻响，雁足无弦不系音。欲写灵犀通一点，谁怜采凤阻千寻。郁金堂外垂帘下，柳絮长萦寸寸心。几回寻梦到窗纱，轻薄东风送别家。弱水三千青鸟断，巫山十二碧云遮。罗衣心眷当时宠，鬓泽香存旧赐花。郎马不来春已暮，望迷芳草路偏赊。
无题·其一
作者：何准道
朝代：明

漫道侯门似海深，南溟难拟此沉沉。莲花有漏遥闻响，雁足无弦不系音。欲写灵犀通一点，谁怜采凤阻千寻。郁金堂外垂帘下，柳絮长萦寸寸心。
无题·其二
作者：何准道
朝代：明

几回寻梦到窗纱，轻薄东风送别家。弱水三千青鸟断，巫山十二碧云遮。罗衣心眷当时宠，鬓泽香存旧赐花。郎马不来春已暮，望迷芳草路偏赊。
月萧步
作者：何准道
朝代：明

经始蜗牛庐，忽尔作遐想。磊石入深松，飞栈横天上。停策憩危栏，云霞自摩荡。远眺山花红，回睇华轩敞。松风奏笙簧，微月流清响。手把离骚经，自署茜园长。
杂咏
作者：何准道
朝代：明

伏波铜柱草离离，控扼南交事已违。廉吏不劳珠自返，逐臣无计雁同归。峰开一镜云间出，日落灵钟海上飞。遥忆画山烟雨后，千林苍翠点轻衣。
玄英阁
作者：何准道
朝代：明

飞栋临溪起，天光湛虚明。宛转历危磴，凭高瞰前楹。狮山矗千仞，树杪苍烟平。我来宾与俱，相对畅幽情。雄谈未及午，浊酒还共倾。振衣一长啸，风捲海涛声。
送董春水返云间
作者：何准道
朝代：明

春风动庭树，之子又孤征。鼓枻况香浦，归吟白苧城。别愁人易老，古调怨难平。我亦穷途客，栖栖空复情。
霞想楼近作书付绘阁侄和之
作者：何准道
朝代：明

山绕高楼水绕廊，乱蝉分梦隐匡床。平桥过两晚荷立，曲渚添潮新荇长。遁世丘樊忘岁月，存生鸥鹭恋林塘。微吟间步竹西岸，怅望伊人自一方。
姑射山独酌忆士登
作者：何出光
朝代：明
体裁：七言律诗

姑射飞琼万顷流，小亭当午坐滩头。开樽独饮仙人露，倚槛谁怜楚客愁。空翠林烟迷倦鸟，潺湲石濑汎轻鸥。兴来自有山阴趣，安道何曾见子猷。
题署中小圃
作者：何出光
朝代：明
体裁：七言律诗

千章乔木近霜台，环碧亭前小圃开。林鸟歌风惊午梦，园葵和露送春杯。暂舒铁面临空砌，常抱丹心对上台。先后名卿留胜迹，惭予幽兴一徘徊。
题三洲岩
作者：何南
朝代：明

岩畔青山紫翠堆，昔闻此处胜蓬莱。幸来游览仙遗迹，留壁诗文长绿苔。
丁丑元日
作者：何南凤
朝代：明

岁旦浑如初夏天，风柔日暖庆新年。不知佛法新多少，斋罢閒行柏树前。
与包仁矩诸子论举业
作者：何南凤
朝代：明

深夜焚香阅故编，热肠馀燄付群贤。乘时泼墨成淋雨，也较青山种白莲。
与罗文止
作者：何南凤
朝代：明

笑我欲离文字障，多君早透语言关。相逢树色鸟声路，不滞儒冠道服间。
丙戌除夕与恽仲升居士
作者：何南凤
朝代：明

野老难忘忧国念，山童仍抱喜春心。年朝春节真难遇，雨夜融和仅见今。乱世无家天地悲，达人情绪几人知。老人离索朋来乐，不负春林百鸟啼。除日春临三十年，如今更值岁朝天。好师好友知何处，快得新盟白社贤。
丙戌除夕与恽仲升居士·其一
作者：何南凤
朝代：明

野老难忘忧国念，山童仍抱喜春心。年朝春节真难遇，雨夜融和仅见今。
丙戌除夕与恽仲升居士·其三
作者：何南凤
朝代：明

除日春临三十年，如今更值岁朝天。好师好友知何处，快得新盟白社贤。
丙戌除夕与恽仲升居士·其二
作者：何南凤
朝代：明

乱世无家天地悲，达人情绪几人知。老人离索朋来乐，不负春林百鸟啼。
为己歌
作者：何南凤
朝代：明

彼丈夫兮我丈夫，何须相拜苦头胪。茆堂草榻堪栖息，大厦高楼焉用图。有閒钱，当作福，募化他人空劳碌。空斋静坐可参禅，那定要钟鼓諠填。名香宝烛，佛是教人觉，僧是教人和，除贪便是修多罗。汝何为迷著色相，争竞奔波。东土二三，西天四七。付授只一人，浑沦无字迹。又何曾百众千众，长篇短篇。相似今日大棍乱打人，恶口乱骂人。问你度得几个，脱妄归真。休誇成佛成祖，且将什么报君亲。孝弟忠信，礼义廉耻，八者不存。莫问玄旨，古来勤俭是良图，三教圣人皆为己。
九日宿丞相峰
作者：何南凤
朝代：明

丞相峰高不可攀，秋风吹我入云间。白浮远水天边净，翠列群山月下閒。九日好怀开胜地，十年痴梦醒禅关。每从静里观人世，逐逐红尘那肯还。
书怀
作者：何南凤
朝代：明

山房梅雨涤烦襟，顿觉清凉味可寻。静整孤琴鸣白雪，悠然无意觅知音。
五子山咏
作者：何南凤
朝代：明

两峰回合一峰圆，缚屋峰前度岁年。万事果然无用了，烟霞长伴道人眠。盘旋幽径访灵踪，洞隐丹台一线通。坐看悬崖多古木，荣枯不与世间同。
五子山咏·其一
作者：何南凤
朝代：明

两峰回合一峰圆，缚屋峰前度岁年。万事果然无用了，烟霞长伴道人眠。
五子山咏·其二
作者：何南凤
朝代：明

盘旋幽径访灵踪，洞隐丹台一线通。坐看悬崖多古木，荣枯不与世间同。
冬日述怀
作者：何南凤
朝代：明

僧俗凭谁认得清，自家曲调自家听。禅关未许无尘到，大士曾从异类行。活泼泼同云变化，洞空空似水澄停。野狐五百生前语，转尽金刚般若经。
别东莞诸子
作者：何南凤
朝代：明

相逢漫道是前缘，镜镜交光在目前。以法亲时非貌合，将心付处绝情牵。此中并不容师弟，当下何烦论圣贤。只一话头无别念，往来离合尽浑然。
别匡山归宗寺半偈
作者：何南凤
朝代：明

我到匡山花未发，我去山花落尽时。猛风积雪曾侵骨，煦日舒颜听鸟啼。丈室孤灯深夜坐，几回明月对襟期。襟期对此平生足，世上无忧天上福。堪嗟平生百计口，此际等閒满所欲。声色才染便是魔，真人决定藏空谷。空谷优游遁姓名，太和元气自流行。万灵群□咸归化，觉道从渠成不成。拟求宗乘与实法，名心未尽堕无明。无明路是无生路，祇为名心自差误。名心若净色亦除，五欲□□绝回互。说与归宗上士知，我在庐山何去住。
别南康梦倩歌
作者：何南凤
朝代：明

古来高僧能不俗，俗人以敬僧为福。近代僧每类俗人，僧俗二般俱碌碌。是以我惟号半僧，得僧之半亦已足。何期匡南有梦庵，其人非僧更非俗。示我本言及清言，剖胆见肝空罪福。梦庵境界总全真，向外求真自劳碌。我亦当年号梦观，与君同梦无僧俗。咄哉匡山古道场，于今何异垄断局。不有道者梦其间，俗杀木石与麇鹿。我来高卧未同年，梦里名山境既熟。白云岭表系归情，剩下松间未了局。请君细看老棋盘，胜算全收方是足。是真是梦尽输筹，惺惺却恃黄粱熟。
勉学人修行
作者：何南凤
朝代：明

古人为学躬耕作，不羞贫贱羞无学。所以学士类贤良，纵居富贵亦清约。今人为学贪富贵，但事诗书百业废。衣冠端坐自称贤，那识贤人真趣味。俗家如是僧亦然，只通念诵便值钱。有钱办得好衣食，管他什么教和禅。吁嗟上来诸佛祖，个个淡薄甘劳苦。刀耕火种作生涯，或打街坊佐常住。神通运水及搬柴，普请何人肯不来。三更入室传衣钵，腰石舂粮亦快哉。
和中峰山居
作者：何南凤
朝代：明

莫贪人爱畏人憎，枉己从人古不能。折钝利刀轻出匣，缠枯芳树乱牵藤。雪山六载方成佛，云水孤踪始是僧。且学声闻甘自了，三条椽下对寒灯。
和白沙
作者：何南凤
朝代：明

大道平平孰省行，出家须放世情轻。古人尽是诃多事，智者讵甘恋此生。大朴无文心地实，浑融类俗念头清。名门利路何停踵，不若林泉百不成。
四独吟
作者：何南凤
朝代：明

独行好，迟速往还惟自晓。不须待后与追前，芒鞋竹杖无烦恼。独住好，贫富閒忙惟自晓。不须接众与招贤，饭疏饮水无烦恼。独坐好，散乱昏沈惟自晓。不须听板与巡香，跏趺箕踞无烦恼。独卧好，梦去醒来惟自晓。不须戒躁与防淫，侧身欹枕无烦恼。
夜过华严堂示戒义从修二禅者
作者：何南凤
朝代：明

新月本可人，况是春雨后。迅雷豁蒙心，清辉林间透。钟罢人寂然，恰可经行候。徐步过东廊，者谁领趣否。二妙喜相迎，此喜良非苟。聚首古道场，论心脱尘垢。既作狮子儿，便应大哮吼。
寓霍山喜池直夫居士见访
作者：何南凤
朝代：明

道人元不霍山住，十六年来才两度。今遇端山特地来，閒名知被人添注。何处山灵不识君，特将风雨涤炎氛。明朝不必峰头立，万壑松涛彻夜闻。
寓霍山喜池直夫居士见访·其一
作者：何南凤
朝代：明

道人元不霍山住，十六年来才两度。今遇端山特地来，閒名知被人添注。
寓霍山喜池直夫居士见访·其二
作者：何南凤
朝代：明

何处山灵不识君，特将风雨涤炎氛。明朝不必峰头立，万壑松涛彻夜闻。
山居用石屋韵
作者：何南凤
朝代：明

不向时人问重轻，深知学道在忘情。阴晴一向难期必，冷暖于今几变更。为爱烟霞甘寂寞，又嫌交际罢游行。閒来亦把经文看，大意无求纸上明。名心才放便身轻，识破高明多不情。剖判佛儒成妄执，抑扬宗教亦纷更。般般巧说何曾悟，个个浑成只贵行。拙守空山无别意，免教人我长无明。
山居用石屋韵·其一
作者：何南凤
朝代：明

不向时人问重轻，深知学道在忘情。阴晴一向难期必，冷暖于今几变更。为爱烟霞甘寂寞，又嫌交际罢游行。閒来亦把经文看，大意无求纸上明。
山居用石屋韵·其二
作者：何南凤
朝代：明

名心才放便身轻，识破高明多不情。剖判佛儒成妄执，抑扬宗教亦纷更。般般巧说何曾悟，个个浑成只贵行。拙守空山无别意，免教人我长无明。
己卯重阳用九日宿丞相峰原韵
作者：何南凤
朝代：明

危峰峭岭老休攀，祇在烟云杳霭间。俗士侈谈重九乐，僧家要得个中閒。秋声叶脱林无障，夜久风寒户欲关。触景勿怀往昔事，清宵弱冠宝山还。
幽兰示门人
作者：何南凤
朝代：明

谋生夙所短，衣食人之馀。道逢怀德者，筑室揖余居。黄尘爰息哉，酣读古人书。书中何所乐，乐言人事虚。靡荣亦靡悴，靡戚亦靡疏。禦物时嚣然，观理旋晏如。乃知徙义亟，过也畴能无。勖哉二三子，朝夕与余俱。头陀学古道，毋为俗法驱。清泉熟白米，此外更何须。
庚午仲夏重游祥云岩示印期印超印致诸子
作者：何南凤
朝代：明

再上峨峰石上眠，青霄皓月枕头边。风生两腋宁知暑，势近三台可问天。一道泉声真不俗，千年树色总成仙。叮咛从者非容易，信宿烟霞是胜缘。
建曹源寺勉诸法眷
作者：何南凤
朝代：明

昨日差，今日错，两种由来皆妄觉。差不差，错不错，谁与销详这络索。不动纤毫是道场，万变纷纭无所作。西天有水到宝林，宝林今日还寥落。道树荣枯系至人，在处青原与南岳。
彭印周书斋偶得
作者：何南凤
朝代：明

竹深鸟语喧，日出花生妍。城外人家少，清幽得自然。有僧来问讯，客至总谈禅。茶罢丝桐响，閒情寄七弦。
怀孙淇澳先生
作者：何南凤
朝代：明

百岁光阴少，三门兴味长。同心言自臭，得道势全昌。出处终初志，从远审大方。讵应开眼后，反逐世人忙。
戊子再住神光
作者：何南凤
朝代：明

青山绿树透神光，多少游人堕渺茫。几度挂瓢图远况，这回凭几梦幽香。閒名未谢遗身累，往事全忘得趣长。何必赵州年百二，但知住处免奔忙。
星郎温生自上杭访余于齐昌同过端午于中洲寺佳句见示援笔属和以相印正云
作者：何南凤
朝代：明

曾晰异三子，孔氏谓何伤。固知超世士，靡不具别肠。吾心诚自得，何必霸与王。蚁旋古磨上，谁克谙其详。谭理绎数者，大都是观场。智人静理会，临镜对新妆。荣衰日渐变，好丑讵容商。休认镜中影，而忘镜上光。上元如昨日，倏忽又端阳。佳人千里来，志气火昂藏。不屑晚近姿，直欲游唐皇。极厥所究竟，遐哉何能量。祇恐儒释间，歧路尚徬徨。所以我心迫，议论为之狂。举世迓能变，在我独称常。愿言衣里讨，明珠万无亡。
木陈禅者来宝成寺方丈适道人还居士相作偈戏赠
作者：何南凤
朝代：明

岭南久已无消息，曹溪路亦生荆棘。跛师独自出头来，笼不住兮唤不回。后园吃草事周遮，破家特地走天涯。鼻孔穿来没半边，囫囵呑却金刚圈。三脚驴子弄蹄行，一踏群萌尽皆惺。意马逐队走如风，象□□之愈峥嵘。年来不耐披袈裟，戴发还归居士家。维摩对我寂无言，不二门从海□宣。我亦人中七佛师，今日为君亲證据。香积饭兮灯王座，分明举似无话堕。大地撮来如粟粒，打鼓普请人不识。要会渠侬头与面，顶门□破开正见。急荐盲龟跛鳖禅，莫认儒冠□正遍。
机山知非吟
作者：何南凤
朝代：明

从来只是学人做，学去学来成假货。推敲毕竟是如何，学不及时颇真个。从来只是听人教，听去听来成颠倒。推敲毕竟是如何，听不及时还恰好。不听好，不学真，因果到来愁杀人。纵意恣情由自己，刀山剑树难抵承。还用只些学些是，靠得著时便无弊。但莫望远与贪高，但莫希图名与利。忏悔平生过当事，忏悔向来大妄语。时时奉命本心王，事事和谐大众意。城府町畦尽荡平，圭角廉隅皆削去。得到无疑无怖时，那管禅门第一义。
柬丁际可
作者：何南凤
朝代：明

十载重相见，斯言竟恰符。君心仍好佛，我貌已非吾。行路各彝险，探珠半有无。何时尘事毕，松下共团蒲。
次韵答丘毛伯太史
作者：何南凤
朝代：明

惟禅与文字，春在万花间。北斗瞻公峻，西方容我閒。新诗投锡杖，清韵布香山。何日虎溪上，重逢破笑颜。
武林别西生之苕中
作者：何南凤
朝代：明

出处天难定，谁当问合离。三年才见面，一月共题诗。灯雨谈何剧，瓶云兴欲移。湖光山色在，长久照须眉。
淮上遇雨步韵怀朱蓼水先生
作者：何南凤
朝代：明

邮亭有风雨，行客易生情。家万里以外，身一叶之轻。虽然一叶轻，放歌常尽声。人生不戚戚，意气淩太清。耻同名利客，含酸对远征。荷雨生凉后，怀我美人情。聚谈真复乐，解散良不轻。中道别我诗，字字心之声。譬彼沧浪水，濯缨自投清。何日了相思，来秋营北征。
淮上遇雨步韵怀朱蓼水先生·其一
作者：何南凤
朝代：明

邮亭有风雨，行客易生情。家万里以外，身一叶之轻。虽然一叶轻，放歌常尽声。人生不戚戚，意气淩太清。耻同名利客，含酸对远征。
淮上遇雨步韵怀朱蓼水先生·其二
作者：何南凤
朝代：明

荷雨生凉后，怀我美人情。聚谈真复乐，解散良不轻。中道别我诗，字字心之声。譬彼沧浪水，濯缨自投清。何日了相思，来秋营北征。
游和山岩
作者：何南凤
朝代：明

不以岩为胜，盘旋静气多。端居已稳密，远眺更森罗。泉脉知独异，山名喜是和。惭予云水久，廿载始重过。
游大帽山
作者：何南凤
朝代：明

傍涧缘崖数里长，洞云穿尽见山光。登高一望无边际，指点岭南在渺茫。熊罴窟里结茆庐，水土年来始拮据。道者妻孥皆净业，老佣更欲傍僧居。四围竹树密如墙，异草閒花植数行。三十馀年明月夜，身心受用几清凉。生平惯处最高山，万里烟云指掌间。祇为登高乏足力，梦魂犹绕子湖还。
游大帽山·其一
作者：何南凤
朝代：明

傍涧缘崖数里长，洞云穿尽见山光。登高一望无边际，指点岭南在渺茫。
游大帽山·其三
作者：何南凤
朝代：明

四围竹树密如墙，异草閒花植数行。三十馀年明月夜，身心受用几清凉。
游大帽山·其二
作者：何南凤
朝代：明

熊罴窟里结茆庐，水土年来始拮据。道者妻孥皆净业，老佣更欲傍僧居。
游大帽山·其四
作者：何南凤
朝代：明

生平惯处最高山，万里烟云指掌间。祇为登高乏足力，梦魂犹绕子湖还。
游祥云岩
作者：何南凤
朝代：明

初日高岗快振衣，遒然身世两忘非。纷纷散玉花无种，片片垂云石有辉。但到洞深都欲卧，时临崖险便思飞。团栾八面千峰立，个个全呈向上机。
游龙川霍山
作者：何南凤
朝代：明

浪著芒鞋到处游，乡关佳境足方投。已讶石塔淩云起，更喜瑶池绝顶流。方广大岩狮子口，玲珑异穴天龙头。惟怜墨客登临少，佳句蓝乔孰匹休。
百花园即事
作者：何南凤
朝代：明

雨后泉声吼似雷，中天晴照逼窗来。千林蒙润芽应长，百鸟迎光舌自开。静把好香焚一炷，閒将古教阅周回。门前滴尽千峰翠，分付门人莫浪猜。
神光山
作者：何南凤
朝代：明

两年病骨寄招提，方补名山七字诗。北嶂摩天瞻帝极，西峰拔地护神居。万家灯火城临水，几处园林月到池。莫问神光往日事，盈眸物色静中移。
神光山即事
作者：何南凤
朝代：明

屋后梅花正发时，三三两两赴招提。游人自得琴中趣，童子閒争局内棋。
答李和衷
作者：何南凤
朝代：明

举世解人少，君曾解也无。卖香儿挑粪，被褐士怀珠。高调声相和，名山趣肯孤。还期秋色里，笑语动西湖。
紫金山和白乐天二首示印岳印中诸子
作者：何南凤
朝代：明

人生贵适性，何必慕荣达。畏彼衣冠劳，去家时削发。囊中无羡钱，传食作生活。在处有青山，山山好看月。峰顶有乔松，对之知上达。蓊葱竹万竿，散作青山发。云深石不枯，石润泉常活。晓暮听泉声，悠哉忘岁月。
紫金山和白乐天二首示印岳印中诸子·其一
作者：何南凤
朝代：明

人生贵适性，何必慕荣达。畏彼衣冠劳，去家时削发。囊中无羡钱，传食作生活。在处有青山，山山好看月。
紫金山和白乐天二首示印岳印中诸子·其二
作者：何南凤
朝代：明

峰顶有乔松，对之知上达。蓊葱竹万竿，散作青山发。云深石不枯，石润泉常活。晓暮听泉声，悠哉忘岁月。
紫金山喜得卧云窝
作者：何南凤
朝代：明

幽襟懒与世为缘，觅得云窝正好眠。茆屋结来高枕卧，何烦花雨散诸天。
结盘谷庵书怀
作者：何南凤
朝代：明

古人事船居，宁复问地利。烧骨散清流，不为身后计。祇缘道者心，偏与山川契。空谷足烟霞，死生皆惬志。把茆盖却头，善养浩然气。
罗浮庵
作者：何南凤
朝代：明

山城高尽处，选胜立招提。沙白川为带，烟青峰作帏。定中闻远鸟，坐起见遥池。每到南屏静，亲人月色低。
茆庵书怀
作者：何南凤
朝代：明

照管身心未是閒，祇缘除却是非难。閒心放下閒身在，面对溪流背对山。翠竹青林四面迷，一堂虚敞自光辉。几番夜月惊啼鸟，正是野僧出定时。
茆庵书怀·其一
作者：何南凤
朝代：明

照管身心未是閒，祇缘除却是非难。閒心放下閒身在，面对溪流背对山。
茆庵书怀·其二
作者：何南凤
朝代：明

翠竹青林四面迷，一堂虚敞自光辉。几番夜月惊啼鸟，正是野僧出定时。
读曾旅庵居士诗述怀
作者：何南凤
朝代：明
体裁：古风

少壮喜求友，湖海多所遇。暮年恋空谷，鹿豕相群聚。虽与鹿豕群，中情良疾固。诚感心有应，朋来惬私慕。壬午九师归，乙酉顶伭附。丙戌恽入华，避乱幸流寓。数子惠嘉言，如渴得甘露。所恨聚不常，时节因缘误。何期戊子春，更听潮音句。拜手读数回，此意向谁诉。
读曾旅庵居士诗述怀
作者：何南凤
朝代：明

少壮喜求友，湖海多所遇。暮年恋空谷，鹿豕相群聚。虽与鹿豕群，中情良疾固。诚感心有应，朋来惬私慕。壬午九师归，乙酉顶伭附。丙戍恽入华，避乱幸流寓。数子惠嘉言，如渴得甘露。所恨聚不常，时节因缘误。何期戊子春，更听潮音句。拜手读数回，此意向谁诉。
过淮祠
作者：何南凤
朝代：明

一载羁平莽，见山如故人。击楫黄河水，浩然发想新。如何日荡涤，不尽世间尘。漠漠淮流上，韩侯郁有神。数古功高士，谁全圣主仁。好学赤松子，长往保吾真。
还家述怀示能绍儿
作者：何南凤
朝代：明

束发虽同俗，安心只杜门。傲能群鹿豕，贫懒察鸡豚。道侣观亲旧，伽蓝处故园。神光苍萃在，相对静忘言。
述怀用石屋山居韵
作者：何南凤
朝代：明

瞭然个事绝敲推，数月楸枰罢谱棋。载籍有人时自访，梦魂无我更谁知。病躯习气耽床被，新岁情怀弄墨池。世乱竟无山可隐，沈吟空忆隐山时。无禅懒设祖师关，一任来机索莫还。嗟彼烟峦难避乱，怜余尘境且偷閒。起床便见三竿日，开卷如游万里山。公案重重频结了，肯存疑义在胸间。
述怀用石屋山居韵·其一
作者：何南凤
朝代：明

瞭然个事绝敲推，数月楸枰罢谱棋。载籍有人时自访，梦魂无我更谁知。病躯习气耽床被，新岁情怀弄墨池。世乱竟无山可隐，沈吟空忆隐山时。
述怀用石屋山居韵·其二
作者：何南凤
朝代：明

无禅懒设祖师关，一任来机索莫还。嗟彼烟峦难避乱，怜余尘境且偷閒。起床便见三竿日，开卷如游万里山。公案重重频结了，肯存疑义在胸间。
送岳石梁先生督学闽中
作者：何南凤
朝代：明

我从垢面敝衣人，拟与显者永相绝。何期显者臭如兰，垢面敝衣亦心结。所以东昌郡岳侯，好我示我七阅月。问侯何故识我乎，我师普老侯所说。侯今旌节指武彝，九曲仙人传秘诀。我无一法可传侯，但纪因缘与时节。
閒唱
作者：何南凤
朝代：明

学道无成方悔错，为僧到老始知閒。閒来卸却乾坤担，错去彝除祖佛关。桂魄烂空水尚剧，梅花满地腊将残。衲衣下事谁能会，祇觉频年病怯寒。
颂丞相寺卓锡泉
作者：何南凤
朝代：明

卓锡泓然一脉流，西湖明月浸千秋。道人踏到源来处，趺坐云间古石头。
魏孔时过幽兰寺
作者：何南凤
朝代：明

煦日幽兰发，良人到白云。韶光真共惜，芳气欲相分。酌我泉之洁，听他鸟已纷。深谈花是雨，未遣世间闻。
和赵瀫阳太史答黎瑶石内史偕游浮邱之作
作者：何即登
朝代：明

行行出郭到邱中，旧路犹然一线通。鹤化不知丹灶冷，灵光常照碧池空。群公自是香山老，太史何惭司马翁。授简独惭诗未就，片云头上雨濛濛。古来谩道越王都，西有仙人宅一区。不问何年骑白鹤，空传九节长青蒲。山中到客浑如梦，池上衔杯即泛湖。何幸遥随清赏地，悠悠身世共三壶。
和赵瀫阳太史答黎瑶石内史偕游浮邱之作·其一
作者：何即登
朝代：明

行行出郭到邱中，旧路犹然一线通。鹤化不知丹灶冷，灵光常照碧池空。群公自是香山老，太史何惭司马翁。授简独惭诗未就，片云头上雨濛濛。
和赵瀫阳太史答黎瑶石内史偕游浮邱之作·其二
作者：何即登
朝代：明

古来谩道越王都，西有仙人宅一区。不问何年骑白鹤，空传九节长青蒲。山中到客浑如梦，池上衔杯即泛湖。何幸遥随清赏地，悠悠身世共三壶。
秋日集海珠寺
作者：何即登
朝代：明

何处氛埃一点无，法堂清夜月明孤。磬声喜得随风度，僧伴非为避世图。沧海微茫超上界，高楼缥缈即仙都。浮空出石灵鳌在，不必由来问贾胡。
飞来寺
作者：何即登
朝代：明

只身天地一虚舟，谁向风尘叹敝裘。新月半悬孤磬夜，晚风遥傍峡山秋。无期白社频呼酒，得醉青山且破愁。二十年前曾聚散，可堪吾道尚沧洲。晚泊孤舟欲借眠，双林秋色净堪怜。归猿洞照千岩月，夹水山开一线天。斗转夜寒仙院外，尊移风动佛灯前。乱鸡何处醒吾酒，忽见窗间杂曙烟。
飞来寺·其一
作者：何即登
朝代：明

只身天地一虚舟，谁向风尘叹敝裘。新月半悬孤磬夜，晚风遥傍峡山秋。无期白社频呼酒，得醉青山且破愁。二十年前曾聚散，可堪吾道尚沧洲。
飞来寺·其二
作者：何即登
朝代：明

晚泊孤舟欲借眠，双林秋色净堪怜。归猿洞照千岩月，夹水山开一线天。斗转夜寒仙院外，尊移风动佛灯前。乱鸡何处醒吾酒，忽见窗间杂曙烟。
一夕览郑谷鹧鸪诗聊识其意
作者：何吾驺
朝代：明

匿影深啼亦已阑，空令客袂怅江干。卑栖未敢争鸡食，度岭时闻唱路难。细敛羽毛那用锦，但存陵麓忍辞寒。中原多少能言鸟，莫以江南鹦鹉看。
丁丑元日
作者：何吾驺
朝代：明

万里宸光御郁葱，天高此日望重瞳。矞云晓旭初呈驭，草莽孤臣仰祝嵩。
丁丑生日二首
作者：何吾驺
朝代：明

尘世悠悠叹聚沤，道人珍重此身留。尚存一息脩千劫，未论长生到十洲。晓沐篆烟随境寂，午趺禅诵爱林幽。只饶一著凭先手，急水滩头渡小舟。揽镜频看昼掩关，岁华几许度秋颜。人生遇合大都尔，半世勋名复梦间。玉露微微滋海树，蟾光耿耿照河山。青沙白石烟霞骨，且喜祇林佛日閒。
丁丑生日二首·其一
作者：何吾驺
朝代：明

尘世悠悠叹聚沤，道人珍重此身留。尚存一息脩千劫，未论长生到十洲。晓沐篆烟随境寂，午趺禅诵爱林幽。只饶一著凭先手，急水滩头渡小舟。
丁丑生日二首·其二
作者：何吾驺
朝代：明

揽镜频看昼掩关，岁华几许度秋颜。人生遇合大都尔，半世勋名复梦间。玉露微微滋海树，蟾光耿耿照河山。青沙白石烟霞骨，且喜祇林佛日閒。
丁卯还朝取道东游拟过扬州少驻既抵西江河间徐淮安庆一带有事于桐封谢客应付遂就西行由楚入洛牛山交河间似佳气先浮车幰者夙昔之怀意在斯乎偶拈二首
作者：何吾驺
朝代：明

国色名香耐可餐，曼情芍药亦姗姗。来时拟向扬州过，却送河南买牡丹。魏紫姚黄旧苑开，罗浮香史觅新栽。传来京汴饶奇种，得似吾家白玉杯。
丁卯还朝取道东游拟过扬州少驻既抵西江河间徐淮安庆一带有事于桐封谢客应付遂就西行由楚入洛牛山交河间似佳气先浮车幰者夙昔之怀意在斯乎偶拈二首·其一
作者：何吾驺
朝代：明

国色名香耐可餐，曼情芍药亦姗姗。来时拟向扬州过，却送河南买牡丹。
丁卯还朝取道东游拟过扬州少驻既抵西江河间徐淮安庆一带有事于桐封谢客应付遂就西行由楚入洛牛山交河间似佳气先浮车幰者夙昔之怀意在斯乎偶拈二首·其二
作者：何吾驺
朝代：明

魏紫姚黄旧苑开，罗浮香史觅新栽。传来京汴饶奇种，得似吾家白玉杯。
丁巳过听潮阁见徐校书感念陈同年
作者：何吾驺
朝代：明

明眸皓齿发纤歌，醉眼看花奈乐何。红粉十年犹似玉，黄粱一梦已残柯。江边击楫追鸿雁，湖上裁衣忆芰荷。不听山阳夜中笛，谁知司马泪痕多。
丁未同诸兄弟过石门
作者：何吾驺
朝代：明

去年相送石门潮，此日同君道寂寥。犹是布衣天下士，夜深明月坐吹箫。
丁未归舟见新燕同诸子赋
作者：何吾驺
朝代：明

元鸟初飞扑去船，风前一见绝相怜。问巢尚隔云山外，衔草初逢杨柳边。自笑主人如梦里，何时孤客到堂前。荣枯过眼成流水，话著乌衣已泫然。
七十开帙二首
作者：何吾驺
朝代：明

底事如烟岁漫增，于旄犹自拂鹓簪。七朝犬马苍生长，万国衣冠午夜心。阅世久深蕉鹿梦，当歌谁领凤鸾音。旧游鲍庾新冯邓，画我须眉古复今。道人身世本浮沤，七十来过苦未休。恋主自嘲同燕雀，服官何用沐猕猴。包胥泪尽邀秦援，王导忧来诧楚囚。白发数行频作计，长驱直北更何求。
七十开帙二首·其一
作者：何吾驺
朝代：明

底事如烟岁漫增，于旄犹自拂鹓簪。七朝犬马苍生长，万国衣冠午夜心。阅世久深蕉鹿梦，当歌谁领凤鸾音。旧游鲍庾新冯邓，画我须眉古复今。
七十开帙二首·其二
作者：何吾驺
朝代：明

道人身世本浮沤，七十来过苦未休。恋主自嘲同燕雀，服官何用沐猕猴。包胥泪尽邀秦援，王导忧来诧楚囚。白发数行频作计，长驱直北更何求。
七夕同黎君选徐六出吴孟浚罗子开陈迪先家从兄弟儿侄饮于濯魄台
作者：何吾驺
朝代：明

从来七夕雨偏多，此夕澄澄月渡河。信有佳人来海国，云开十道放笙歌。前年河汉雨翻盘，达曙联吟剑气寒。今夕还来共明月，凭看晴晦倚阑干。海外星辰别有天，五云多处隔风烟。年来不敢停头望，但向天街结卧缘。秋草寒虫浥露河，翠旂雨盖奏云和。当杯入手休教歇，来岁何因寄和歌。幽人徙倚自寒梧，尊酒当年子大夫。牛女不分南粤产，黄姑犹可共家姑。万里明河只眼前，泛槎何用讯张骞。后来尚诧支机石，好事书生喜浪传。童时乞巧老何言，阶下儿孙瓜果繁。六十年来经七夕，都无人笑老天孙。
七夕同黎君选徐六出吴孟浚罗子开陈迪先家从兄弟儿侄饮于濯魄台·其一
作者：何吾驺
朝代：明

从来七夕雨偏多，此夕澄澄月渡河。信有佳人来海国，云开十道放笙歌。
七夕同黎君选徐六出吴孟浚罗子开陈迪先家从兄弟儿侄饮于濯魄台·其七
作者：何吾驺
朝代：明

童时乞巧老何言，阶下儿孙瓜果繁。六十年来经七夕，都无人笑老天孙。
七夕同黎君选徐六出吴孟浚罗子开陈迪先家从兄弟儿侄饮于濯魄台·其三
作者：何吾驺
朝代：明

海外星辰别有天，五云多处隔风烟。年来不敢停头望，但向天街结卧缘。
七夕同黎君选徐六出吴孟浚罗子开陈迪先家从兄弟儿侄饮于濯魄台·其二
作者：何吾驺
朝代：明

前年河汉雨翻盘，达曙联吟剑气寒。今夕还来共明月，凭看晴晦倚阑干。
七夕同黎君选徐六出吴孟浚罗子开陈迪先家从兄弟儿侄饮于濯魄台·其五
作者：何吾驺
朝代：明

幽人徙倚自寒梧，尊酒当年子大夫。牛女不分南粤产，黄姑犹可共家姑。
七夕同黎君选徐六出吴孟浚罗子开陈迪先家从兄弟儿侄饮于濯魄台·其六
作者：何吾驺
朝代：明

万里明河只眼前，泛槎何用讯张骞。后来尚诧支机石，好事书生喜浪传。
七夕同黎君选徐六出吴孟浚罗子开陈迪先家从兄弟儿侄饮于濯魄台·其四
作者：何吾驺
朝代：明

秋草寒虫浥露河，翠旂雨盖奏云和。当杯入手休教歇，来岁何因寄和歌。
七夕宫词四首
作者：何吾驺
朝代：明

昭阳月冷浸云和，阁道双星望里过。太液池头三尺水，莫教浑语是天河。辇道频年积绿阴，人间天上两沈沈。桥边机杼劳相待，何似浑忘去住心。前殿初传乞巧词，月光如练印瑶池。常时一片悲秋思，未许牵牛织女知。团扇轻寒度翠楼，金针穿罢理箜篌。君王万岁方行乐，愿与年年井树秋。
七夕宫词四首·其一
作者：何吾驺
朝代：明

昭阳月冷浸云和，阁道双星望里过。太液池头三尺水，莫教浑语是天河。
七夕宫词四首·其三
作者：何吾驺
朝代：明

前殿初传乞巧词，月光如练印瑶池。常时一片悲秋思，未许牵牛织女知。
七夕宫词四首·其二
作者：何吾驺
朝代：明

辇道频年积绿阴，人间天上两沈沈。桥边机杼劳相待，何似浑忘去住心。
七夕宫词四首·其四
作者：何吾驺
朝代：明

团扇轻寒度翠楼，金针穿罢理箜篌。君王万岁方行乐，愿与年年井树秋。
三城春旱南海蒋畹仙使君步祷甘雨喜赋
作者：何吾驺
朝代：明

一点心肝血，化作五湖水。一掬大慈悲，升天九龙子。当春苦骄阳，赤地哀千里。仁侯不遑宁，步祷勤居起。自禀天地心，匪为文告使。如焚正焦呼，迅雷乍惊耳。滂沱万井霖，秋青土膏瀰。牛角挂箬蓑，浩歌盈耒耜。滴滴是黄金，黄金不可买。伊此谁能为，美政如甘雨。
三封庙寄侄逊道迩道
作者：何吾驺
朝代：明

哭绝还苏亦已疏，凤衰犹见两飞雏。临风纵有一行泪，何似吾儿读父书。
三月晦日姚孟长侯若朴陈集生刘西佩夜过共赋得未到晓钟犹是春
作者：何吾驺
朝代：明

东望驰青帝，南郊动火云。少堪歌郢雪，容易度朝曛。暗忆关门曙，深知钟漏分。且莫论明日，流光不待君。
三采并头莲
作者：何吾驺
朝代：明

池馆荷香雨乍沾，天葩何处簇云檐。玉皇案侧双童至，龙马图中六子兼。十日不来閒濯濯，几翻盈手两纤纤。花神珍重频相贶，薄德何繇报吉占。愚公楼外气全收，故遣池莲献并头。元季二难原共祖，随騧四乳总昌周。浮空重下千龄鹤，开道双飞万里骝。长向宝花趺座稳，鹿门尤许共春秋。一枝双跗为谁生，胜友携尊无限情。儿复掇来成四美，客沿溪上又双英。易言善庆先蕃草，伋著兴家必诞祯。自昔纪年书瑞者，何如连日醉嘉茎。桂棹兰桡赋采莲，绿荷抽动镜中天。梦占五色江淹笔，快睹骈飞玉井仙。司马子虚空碧藉，灵均裁芰独嫣然。三花六萼称诗满，为忆陶钧意最先。
三采并头莲·其一
作者：何吾驺
朝代：明

池馆荷香雨乍沾，天葩何处簇云檐。玉皇案侧双童至，龙马图中六子兼。十日不来閒濯濯，几翻盈手两纤纤。花神珍重频相贶，薄德何繇报吉占。
三采并头莲·其三
作者：何吾驺
朝代：明

一枝双跗为谁生，胜友携尊无限情。儿复掇来成四美，客沿溪上又双英。易言善庆先蕃草，伋著兴家必诞祯。自昔纪年书瑞者，何如连日醉嘉茎。
三采并头莲·其二
作者：何吾驺
朝代：明

愚公楼外气全收，故遣池莲献并头。元季二难原共祖，随騧四乳总昌周。浮空重下千龄鹤，开道双飞万里骝。长向宝花趺座稳，鹿门尤许共春秋。
三采并头莲·其四
作者：何吾驺
朝代：明

桂棹兰桡赋采莲，绿荷抽动镜中天。梦占五色江淹笔，快睹骈飞玉井仙。司马子虚空碧藉，灵均裁芰独嫣然。三花六萼称诗满，为忆陶钧意最先。
上元先四日过起时叔市门
作者：何吾驺
朝代：明

竹林大阮纷何处，最爱青帘隐市门。客子解囊群醉去，我携明月过开尊。
上元日与长发弟口占
作者：何吾驺
朝代：明

春灯偕潦倒，曾否记为儿。江上归云句，街前月落时。一官先薄禄，两鬓乍惊丝。惟有龙泉剑，平生与尔期。
上饶使君关蓬石永丰使君高贞复邀集观泉亭
作者：何吾驺
朝代：明

疏风零雨使君过，更洒泉亭话薜萝。杯试诸方弥勒乳，盆倾一勺洞庭波。谭心忧乐成歧路，触景安危发浩歌。极目春城花事好，拚将千日醉颜酡。生平酷有王濛癖，此日方知陆井茶。使君为政如泉水，自我来过试雨芽。天下素心人共照，吾侪雅事会须誇。婆娑夜色忘归晏，一路搴帷听晓鸦。
上饶使君关蓬石永丰使君高贞复邀集观泉亭·其一
作者：何吾驺
朝代：明

疏风零雨使君过，更洒泉亭话薜萝。杯试诸方弥勒乳，盆倾一勺洞庭波。谭心忧乐成歧路，触景安危发浩歌。极目春城花事好，拚将千日醉颜酡。
上饶使君关蓬石永丰使君高贞复邀集观泉亭·其二
作者：何吾驺
朝代：明

生平酷有王濛癖，此日方知陆井茶。使君为政如泉水，自我来过试雨芽。天下素心人共照，吾侪雅事会须誇。婆娑夜色忘归晏，一路搴帷听晓鸦。
不觉
作者：何吾驺
朝代：明

不觉春风晚，溪头送目赊。鸟声偏绕箔，晓梦已离家。画角辞三月，平原踏五花。谁知怀景物，长袖倚天涯。
与友人酌报国寺古松下
作者：何吾驺
朝代：明

官閒容取适，载酒到松阴。天暝生泠籁，风清来素琴。梵钟迟日暮，客袂怅秋深。莫自怜行色，君看不住心。
丙午元夕六首
作者：何吾驺
朝代：明

紫陌华灯媚午天，南头挝鼓北锄田。耕牛欲办无薪米，卖却梅花作社钱。竞传南陌有金铺，复道东街弦管纡。吐出华灯天上坠，杂烧花蕊伴龙珠。微醉春醪弄玉笙，佳人何处听歌声。踟蹰缓步长街下，几拂冰绡未忍行。游人三五竞前途，借问侬家谁阿姑。侬在梅花梢下住，玉为颜色雪为肤。春事催残杨柳枝，明朝蓑笠又江湄。荡游正好穷今夜，却数闺中是别期。庙里佳人竟夜喧，抽签敲竹问儿孙。绮罗少妇深深拜，赪颊犹云感佛恩。
丙午元夕六首·其一
作者：何吾驺
朝代：明

紫陌华灯媚午天，南头挝鼓北锄田。耕牛欲办无薪米，卖却梅花作社钱。
丙午元夕六首·其三
作者：何吾驺
朝代：明

微醉春醪弄玉笙，佳人何处听歌声。踟蹰缓步长街下，几拂冰绡未忍行。
丙午元夕六首·其二
作者：何吾驺
朝代：明

竞传南陌有金铺，复道东街弦管纡。吐出华灯天上坠，杂烧花蕊伴龙珠。
丙午元夕六首·其五
作者：何吾驺
朝代：明

春事催残杨柳枝，明朝蓑笠又江湄。荡游正好穷今夜，却数闺中是别期。
丙午元夕六首·其六
作者：何吾驺
朝代：明

庙里佳人竟夜喧，抽签敲竹问儿孙。绮罗少妇深深拜，赪颊犹云感佛恩。
丙午元夕六首·其四
作者：何吾驺
朝代：明

游人三五竞前途，借问侬家谁阿姑。侬在梅花梢下住，玉为颜色雪为肤。
丙午公车北上二首
作者：何吾驺
朝代：明

慷慨出门去，辞亲独北征。朔风生别思，飞鸟送寒声。岂少斑衣恋，翻怜禄养情。淩云如见问，何日是归程。何以慰离别，宁亲有老兄。居能承菽水，出可事公卿。偃仰蛟龙卧，凄寒独雁鸣。夜来灯影淡，如在一堂行。
丙午公车北上二首·其一
作者：何吾驺
朝代：明

慷慨出门去，辞亲独北征。朔风生别思，飞鸟送寒声。岂少斑衣恋，翻怜禄养情。淩云如见问，何日是归程。
丙午公车北上二首·其二
作者：何吾驺
朝代：明

何以慰离别，宁亲有老兄。居能承菽水，出可事公卿。偃仰蛟龙卧，凄寒独雁鸣。夜来灯影淡，如在一堂行。
丙午呈张魏两座师
作者：何吾驺
朝代：明

士不遇时何寂寂，面垢发垂谁为惜。一朝洒濯出风尘，此物繇来有神识。谭来古今遇合奇，前者咨嗟后叹息。生本蹭蹬无踪鳞，逢人宁敢辨玉石。造物俄然风雨合，乍令尘埃生颜色。生平一片国士心，乍入龙门转自深。时向明堂闻要渺，蔼然玄风飘素襟。摧颓奔走向君前，对君欲语复沉吟。十载逢君苦不早，人生功名宁草草。豪杰生世宁可期，肯把千金换鲁缟。欢娱未艾倏长征，千里明河月皎皎。罗浮苍翠郁千层，要与琬章争缛藻。报君努力崇明德，暂时分手勿复道。
东家
作者：何吾驺
朝代：明

东家新酿秫，西壁学弹丝。淡况幽窗得，清心子夜知。鸟鸣花下酒，花送隔年期。莫负平生约，前山日落时。
东篱酌别碧云
作者：何吾驺
朝代：明

欲扫黄英赠碧云，其如江上赋离群。明年好赴登高会，莫遣看花最忆君。
临江赠高德音还粤
作者：何吾驺
朝代：明

满天流火揽行旌，江上逢君把袂情。为扫海岐松涧石，试弹孤剑雨中听。何人袖里少明珠，借火持灯底事迂。若个红尘高坐客，不从尘外讨真如。
临江赠高德音还粤·其一
作者：何吾驺
朝代：明

满天流火揽行旌，江上逢君把袂情。为扫海岐松涧石，试弹孤剑雨中听。
临江赠高德音还粤·其二
作者：何吾驺
朝代：明

何人袖里少明珠，借火持灯底事迂。若个红尘高坐客，不从尘外讨真如。
为方生伯情赋白鹦鹉篇
作者：何吾驺
朝代：明

天下禽鸟何最奇，凤凰之外鹦鹉绝。黄冠缟带芳草青，白衣飞彻陇山雪。陇山年年草色萎，西域远来孤飞啼。一朝振翮事君子，感恩图报遂忘归。当杯进酒浑欲舞，和歌枝头情栩栩。慧性未甘凡鸟趋，幽怀肯向世人语。主人作赋何翩翩，若非处士即谪仙。会当长风九万里。相期一举绝云天。
为王生题葡萄
作者：何吾驺
朝代：明

浓烟三径荫门墙，不为东风引蔓长。试向紫瑛盘外望，乍惊颜色染衣裳。
九思滩
作者：何吾驺
朝代：明

岫冥岩杳万重山，晚泊惊心四顾间。昨夜湾头孤庙口，月明重过九思滩。
九日即事和陈秋涛年兄
作者：何吾驺
朝代：明

九日餐英忆故山，美人新句破愁颜。上尊屡逐韶光老，好景偏输白昼闲。杯底月华时自照，鬓边秋色不堪删。几年枫叶芦花梦，醉倚东篱酒浪殷。
九日同区启图集李伯襄太史宅
作者：何吾驺
朝代：明

艺苑当年兴未孤，何来风物共茱萸。他乡白雁尊前度，故国黄花梦里纡。望气迥悬欧冶剑，登门高并李膺驱。寒深索和阳春曲，九月关山雪满途。
九日同家伯子叔子暨诸社人登驼峰
作者：何吾驺
朝代：明

秋色萧萧桧柏林，低回转自觉情深。出门何处无风雨，一望平原自古今。猿啸野云山谷暗，鱼吹海气日华阴。楚骚摇落堪同赋，痛饮方知思不禁。
乞青方竹二首
作者：何吾驺
朝代：明

欲作百韵诗，乞翁百竿竹。翁笔富潇湘，子孙常万簇。怜余若夏蝉，徒令悲林木。翻展竹图看，生云幻心曲。余诗久未成，愿惠琅玕玉。翁竹妙天下，之子石如翁。不知文与可，一堂有米公。置竹石林间，自然生清风。寄言屡邀予，徒苦梦魂通。为我写千竿，笔补造化功。
乞青方竹二首·其一
作者：何吾驺
朝代：明

欲作百韵诗，乞翁百竿竹。翁笔富潇湘，子孙常万簇。怜余若夏蝉，徒令悲林木。翻展竹图看，生云幻心曲。余诗久未成，愿惠琅玕玉。
乞青方竹二首·其二
作者：何吾驺
朝代：明

翁竹妙天下，之子石如翁。不知文与可，一堂有米公。置竹石林间，自然生清风。寄言屡邀予，徒苦梦魂通。为我写千竿，笔补造化功。
二帝子读书处
作者：何吾驺
朝代：明

千年蝌蚪费居诸，韵入松声太古馀。夜静月明还作呗，不知所读是何书。当年拔宅同飞去，帝子何因尚有台。若道神仙非住世，遗弓堕履总堪哀。
二帝子读书处·其一
作者：何吾驺
朝代：明

千年蝌蚪费居诸，韵入松声太古馀。夜静月明还作呗，不知所读是何书。
二帝子读书处·其二
作者：何吾驺
朝代：明

当年拔宅同飞去，帝子何因尚有台。若道神仙非住世，遗弓堕履总堪哀。
人日宿濠州
作者：何吾驺
朝代：明

又看人日过，何事酒杯乾。遥忆去年好，无如此夜寒。雪深嘶去马，霜落覆征鞍。劳顿乾坤里，人生自不宽。
代柬答伍国开
作者：何吾驺
朝代：明

不见长卿已五年，那能半日不相怜。牡丹遂补天南缺，肯写初开寄日边。高名海内尽相闻，张绪当年最不群。每忆垂杨秋色里，一翻凉雨话平分。
代柬答伍国开·其一
作者：何吾驺
朝代：明

不见长卿已五年，那能半日不相怜。牡丹遂补天南缺，肯写初开寄日边。
代柬答伍国开·其二
作者：何吾驺
朝代：明

高名海内尽相闻，张绪当年最不群。每忆垂杨秋色里，一翻凉雨话平分。
代柬答伍有开
作者：何吾驺
朝代：明

二陆才名忆小开，层冰春动起新雷。黄金台畔浓云护，底事君看有郭隗。竹坳宴笑最情亲，继夜华樽色色新。十五年前浑似梦，肯捐心胆负伊人。
代柬答伍有开·其一
作者：何吾驺
朝代：明

二陆才名忆小开，层冰春动起新雷。黄金台畔浓云护，底事君看有郭隗。
代柬答伍有开·其二
作者：何吾驺
朝代：明

竹坳宴笑最情亲，继夜华樽色色新。十五年前浑似梦，肯捐心胆负伊人。
代柬答襄武家兄
作者：何吾驺
朝代：明

清高谁复似吾兄，满院栽花课早莺。为讯偕儿过弱弟，春风二月柳条生。梦里离家已六年，不堪人事怅烽烟。閒商鸡肋浑无著，相待雄文碧汉边。
代柬答襄武家兄·其一
作者：何吾驺
朝代：明

清高谁复似吾兄，满院栽花课早莺。为讯偕儿过弱弟，春风二月柳条生。
代柬答襄武家兄·其二
作者：何吾驺
朝代：明

梦里离家已六年，不堪人事怅烽烟。閒商鸡肋浑无著，相待雄文碧汉边。
仲春晦日看花
作者：何吾驺
朝代：明

频落频开怕暮春，芳心只似向羁人。东流片片伤春曲，怨入空山客里身。
仲春雪夜怀山中诸子
作者：何吾驺
朝代：明

春深仲之望，阶前柳色放。黄雀冲帘飞，睢鸠鸣相向。陡然发长风，宇宙何莽莽。疏树咽长条，栖乌色沮丧。雪落初不盈，微湿凝衣上。夜深阶已寒，霏霏发空响。遥忆青山时，蹑屐或荡桨。南北各天隅，停云徒怏怏。悠然理素业，葛衣行三两。嗟余披敝裘，微官狭俯仰。有面受风尘，有怀生荡漾。自顾同形影，何苦被条襁。会当休沐归，与子酬玄赏。归方未有期，昨夜梦中往。
伍国开招同诸子煮泉开元井移酌落霞峰赋得明月松间照
作者：何吾驺
朝代：明

天借澄秋濯画图，担泉醉月碧山隅。若为娥素招清友，不觉冰轮映大夫。蟾影流于萝薜碎，涛声和入广寒孤。团团也是寒松色，故扫长空倒玉壶。
伍有开贻梅竹植家圃二首
作者：何吾驺
朝代：明

平生最爱雪，归老独看梅。非子移奇树，巡檐笑未开。千人擎露掌，百和糁春杯。老鬓横斜得，疏烟淡月来。贻我当生竹，初栽已满枝。绿浮添茗色，凉动八槐飔。辄想凤凰至，能无燕雀窥。吾卢西浒外，绕径重提携。
伍有开贻梅竹植家圃二首·其一
作者：何吾驺
朝代：明

平生最爱雪，归老独看梅。非子移奇树，巡檐笑未开。千人擎露掌，百和糁春杯。老鬓横斜得，疏烟淡月来。
伍有开贻梅竹植家圃二首·其二
作者：何吾驺
朝代：明

贻我当生竹，初栽已满枝。绿浮添茗色，凉动八槐飔。辄想凤凰至，能无燕雀窥。吾卢西浒外，绕径重提携。
余庚辰午日尝有江上吟四首梁未央见而喜之辛巳夏午偕未央荡舟江上亦各有感焉归作七言绝句八首示予其词惋恻寄托幽远未可卒读灯下再咏辄赋如其数匪能和之聊识其意耳
作者：何吾驺
朝代：明

争麾龙舸涉奔洪，两岸云旗欲蔽空。一幅郢烟千古怨，永怀都在碧波中。君自灵均遇不均，当年正则与谁邻。可知只手网常事，枯木多风愁杀人。天地繇来气主张，未开未辟道难量。若教苍昊能搏捖，肯使伊人禦瘴乡。绿艾青菖风雨忙，维舟击楫酒人傍。清歌窈渺争华满，欲话当年恐断肠。世间萧艾莫终朝，开到幽兰香不消。不信大夫能有术，千人流泪万人招。江泽悲歌遍楚声，美人迟暮怅孤生。九歌岂尽三闾曲，悒悒人心自不平。楚怀未尽又吴差，南北惊涛落日斜。一上扁舟千万里，何须博望问仙槎。亭亭孤竹首阳薇，不遣淩烟绘夕晖。欲雨江天还出日，春风无梦老渔矶。
余庚辰午日尝有江上吟四首梁未央见而喜之辛巳夏午偕未央荡舟江上亦各有感焉归作七言绝句八首示予其词惋恻寄托幽远未可卒读灯下再咏辄赋如其数匪能和之聊识其意耳·其七
作者：何吾驺
朝代：明

楚怀未尽又吴差，南北惊涛落日斜。一上扁舟千万里，何须博望问仙槎。
余庚辰午日尝有江上吟四首梁未央见而喜之辛巳夏午偕未央荡舟江上亦各有感焉归作七言绝句八首示予其词惋恻寄托幽远未可卒读灯下再咏辄赋如其数匪能和之聊识其意耳·其三
作者：何吾驺
朝代：明

天地繇来气主张，未开未辟道难量。若教苍昊能搏捖，肯使伊人禦瘴乡。
余庚辰午日尝有江上吟四首梁未央见而喜之辛巳夏午偕未央荡舟江上亦各有感焉归作七言绝句八首示予其词惋恻寄托幽远未可卒读灯下再咏辄赋如其数匪能和之聊识其意耳·其二
作者：何吾驺
朝代：明

君自灵均遇不均，当年正则与谁邻。可知只手网常事，枯木多风愁杀人。
余庚辰午日尝有江上吟四首梁未央见而喜之辛巳夏午偕未央荡舟江上亦各有感焉归作七言绝句八首示予其词惋恻寄托幽远未可卒读灯下再咏辄赋如其数匪能和之聊识其意耳·其五
作者：何吾驺
朝代：明

世间萧艾莫终朝，开到幽兰香不消。不信大夫能有术，千人流泪万人招。
余庚辰午日尝有江上吟四首梁未央见而喜之辛巳夏午偕未央荡舟江上亦各有感焉归作七言绝句八首示予其词惋恻寄托幽远未可卒读灯下再咏辄赋如其数匪能和之聊识其意耳·其八
作者：何吾驺
朝代：明

亭亭孤竹首阳薇，不遣淩烟绘夕晖。欲雨江天还出日，春风无梦老渔矶。
余庚辰午日尝有江上吟四首梁未央见而喜之辛巳夏午偕未央荡舟江上亦各有感焉归作七言绝句八首示予其词惋恻寄托幽远未可卒读灯下再咏辄赋如其数匪能和之聊识其意耳·其六
作者：何吾驺
朝代：明

江泽悲歌遍楚声，美人迟暮怅孤生。九歌岂尽三闾曲，悒悒人心自不平。
余庚辰午日尝有江上吟四首梁未央见而喜之辛巳夏午偕未央荡舟江上亦各有感焉归作七言绝句八首示予其词惋恻寄托幽远未可卒读灯下再咏辄赋如其数匪能和之聊识其意耳·其四
作者：何吾驺
朝代：明

绿艾青菖风雨忙，维舟击楫酒人傍。清歌窈渺争华满，欲话当年恐断肠。
余生平颇有酒量尝登燕市楼头自谓无敌丙子归犹能偕二三友旧尽一石庚辰寒食山中回遂不胜涓滴重有感焉偶忆子瞻三不如一旦有之漫赋二首
作者：何吾驺
朝代：明

生来弥勒是前身，名乳千杯道转亲。渐老更如苏学士，可怜饮酒不如人。不能唱曲不弹棋，尚笑东坡三不如。经岁浑无半蕉叶，始然天地老迂儒。
余生平颇有酒量尝登燕市楼头自谓无敌丙子归犹能偕二三友旧尽一石庚辰寒食山中回遂不胜涓滴重有感焉偶忆子瞻三不如一旦有之漫赋二首·其一
作者：何吾驺
朝代：明

生来弥勒是前身，名乳千杯道转亲。渐老更如苏学士，可怜饮酒不如人。
余生平颇有酒量尝登燕市楼头自谓无敌丙子归犹能偕二三友旧尽一石庚辰寒食山中回遂不胜涓滴重有感焉偶忆子瞻三不如一旦有之漫赋二首·其二
作者：何吾驺
朝代：明

不能唱曲不弹棋，尚笑东坡三不如。经岁浑无半蕉叶，始然天地老迂儒。
佛指柑为劳仁伯赋
作者：何吾驺
朝代：明

膜拜当年未有图，莲花座下顶跏趺。知君五体俱投地，好倩香柑佛指扶。
偕玄道人郊行
作者：何吾驺
朝代：明

孤峰绝岩磴，相对白云心。玉检三生秘，朱弦太古音。凉风侵竹簟，浊酒洒秋砧。不是神仙侣，何因策杖寻。
偶书
作者：何吾驺
朝代：明

借火提灯恁认真，花开水落去来因。分明昼夜通知处，别有西方现圣人。血肉原来幻海尘，出头暗里自机深。碾冰煎汞殊相似，不是淘沙不见金。拚断恩仇平等看，眼前灭念触灵光。万缘若便当时歇，透体琉璃照肺肠。大道繇来圆更圆，五帝三王治半边。万古悠悠生对灭，灭中消息与谁传。
偶书·其一
作者：何吾驺
朝代：明

借火提灯恁认真，花开水落去来因。分明昼夜通知处，别有西方现圣人。
偶书·其三
作者：何吾驺
朝代：明

拚断恩仇平等看，眼前灭念触灵光。万缘若便当时歇，透体琉璃照肺肠。
偶书·其二
作者：何吾驺
朝代：明

血肉原来幻海尘，出头暗里自机深。碾冰煎汞殊相似，不是淘沙不见金。
偶书·其四
作者：何吾驺
朝代：明

大道繇来圆更圆，五帝三王治半边。万古悠悠生对灭，灭中消息与谁传。
偶成
作者：何吾驺
朝代：明

扁舟已向东风转，匹马何人更向西。那似樵云松下望，半间茆屋枕清溪。
偶成二首
作者：何吾驺
朝代：明

世间极乐唯无事，高坐焚香日几时。阶下无人喧鸟集，前身或恐是黄鹂。世间极乐唯无事，淡饭粗羹野葛衣。不学后生讲清课，北窗高枕是和非。
偶成二首·其一
作者：何吾驺
朝代：明

世间极乐唯无事，高坐焚香日几时。阶下无人喧鸟集，前身或恐是黄鹂。
偶成二首·其二
作者：何吾驺
朝代：明

世间极乐唯无事，淡饭粗羹野葛衣。不学后生讲清课，北窗高枕是和非。
偶成六言附
作者：何吾驺
朝代：明

自少青莲居士，偶尔离居作僧。坐破蒲团半百，慧光炯炯孤灯。江上归来遇着，一笑得所未曾。
元日
作者：何吾驺
朝代：明

岁序潜潜转老夫，男子须眉胡为乎。生世只教世用我，平生慷慨渐含糊。吾驺生，汝何厌厌逐风尘。吾驺生，汝何懵懵失古人。古人功业文章俱陈迹，惟有明心如灯照万亿。生前鼓舞尽英雄，千古还从心里觅。身后空名知若何，英雄还自长太息。吾驺生，汝当知，汝形为浮沤。汝当知，汝身为不朽。世人颠倒复沉迷，万事倏忽成老丑。日暮屈指计当年，白头忽忽虚简篇。乃始咨嗟少壮事，病如老妪谁相怜。吾驺生，汝闻此言当起舞，莫使湮沉悲末路。丈夫何事不可为，只手挥来看注措。卞和之玉本非狂，卞和何事哭相于。青天大地久且长，一时不信万古看。莘耕渭钓谁相知，丈夫功名会有期。李斯黄犬自悲哀，南阳高卧自希夷。鲁连一纸重千金，荆轲拔剑易水流。豪侠还须鬼神泣，况有尼山诵孔丘。名亦不易立，功亦不易成，功名只须依本性。城市未必喧，山林未必深。山林城市在人心，吾驺生。
元旦早朝
作者：何吾驺
朝代：明

阊阖风开扇玉虚，香飘烟捲散前除。星环彩仗年光晓，云簇春旗旭影初。天子万年增舞蹈，兴朝一代庆舒徐。起居待注唐虞业，占瑞先传太史书。
元气堂成
作者：何吾驺
朝代：明

十载闻鸡直禁帏，黄扉紫阁夜栖栖。偶然获遂冥鸿适，此日初成燕雀栖。冰雪大官供匠石，龙蛇御墨照璿题。堂前依旧潇湘水，随意青尊就竹西。数亩新开绿水湾，日高帘捲凤皇山。东来象纬青浮栋，西望崆峒碧照颜。作牖穿窗怡性淡，隐房迂径养神閒。玄成旧业吾何敢，聊有书声院落间。爱赋閒居昵昼眠，蓬壶那有此顽仙。人来每讯陶宏景，自拟何如白乐天。沿凿澄湖回钓舫，种多脩竹挂苍烟。舍旁约略容秋水，摩诘无烦绘辋川。海岛为巢野鹤踪，逃虚何用况登龙。半堂积雪时鸣磬，上客停车一鼓钟。小可临池留水墨，每偕刻烛赋云松。匡山供奉谁应识，头白归来第几峰。海滨何敢况天民，喜伴村翁结纳真。已悟阎浮皆借寓，得看沧海此扬尘。閒深夏日如冬日，卧稳花茵胜阁茵。朝旭烟扉才一线，葛巾蜡屐静垂纶。每瞻鸿渐欲争飞，缉得荷花制羽衣。曾傍五云馀鹊构，才先一著出锋机。功成敢拟留侯去，鸟倦应同靖节归。稽古赐金荣治第，登楼北望转依依。天地为庐世界宽，草堂聊寄一枝安。壁摇苍莽秦封树，门拥瑶华汉露盘。潮落渔歌喧洞口，月光樵唱满阑干。等閒策杖循溪远，长啸无人咏澧兰。澄澄风月坐参寥，今古何人共此宵。绮里名高还昨日，黄粱梦醒已今朝。楼台合倩壶公入，赋咏惟应惠远招。一并烟霞休傲世，只言衰老谢中朝。
元气堂成·其一
作者：何吾驺
朝代：明

十载闻鸡直禁帏，黄扉紫阁夜栖栖。偶然获遂冥鸿适，此日初成燕雀栖。冰雪大官供匠石，龙蛇御墨照璿题。堂前依旧潇湘水，随意青尊就竹西。
元气堂成·其七
作者：何吾驺
朝代：明

天地为庐世界宽，草堂聊寄一枝安。壁摇苍莽秦封树，门拥瑶华汉露盘。潮落渔歌喧洞口，月光樵唱满阑干。等閒策杖循溪远，长啸无人咏澧兰。
元气堂成·其三
作者：何吾驺
朝代：明

爱赋閒居昵昼眠，蓬壶那有此顽仙。人来每讯陶宏景，自拟何如白乐天。沿凿澄湖回钓舫，种多脩竹挂苍烟。舍旁约略容秋水，摩诘无烦绘辋川。
元气堂成·其二
作者：何吾驺
朝代：明

数亩新开绿水湾，日高帘捲凤皇山。东来象纬青浮栋，西望崆峒碧照颜。作牖穿窗怡性淡，隐房迂径养神閒。玄成旧业吾何敢，聊有书声院落间。
元气堂成·其五
作者：何吾驺
朝代：明

海滨何敢况天民，喜伴村翁结纳真。已悟阎浮皆借寓，得看沧海此扬尘。閒深夏日如冬日，卧稳花茵胜阁茵。朝旭烟扉才一线，葛巾蜡屐静垂纶。
元气堂成·其八
作者：何吾驺
朝代：明

澄澄风月坐参寥，今古何人共此宵。绮里名高还昨日，黄粱梦醒已今朝。楼台合倩壶公入，赋咏惟应惠远招。一并烟霞休傲世，只言衰老谢中朝。
元气堂成·其六
作者：何吾驺
朝代：明

每瞻鸿渐欲争飞，缉得荷花制羽衣。曾傍五云馀鹊构，才先一著出锋机。功成敢拟留侯去，鸟倦应同靖节归。稽古赐金荣治第，登楼北望转依依。
元气堂成·其四
作者：何吾驺
朝代：明

海岛为巢野鹤踪，逃虚何用况登龙。半堂积雪时鸣磬，上客停车一鼓钟。小可临池留水墨，每偕刻烛赋云松。匡山供奉谁应识，头白归来第几峰。
八月十四夜同诸子酌荔枝湾暴雨
作者：何吾驺
朝代：明

青沙白石雨翻盘，浊酒香莼挹露漙。素魄岂知人尽望，啼乌不觉夜逾寒。檐前斗影悬泉落，天外星槎倚汉残。君自不妨明月引，关山四望岂胜弹。
六十有一初度二首
作者：何吾驺
朝代：明

道人气味自婴儿，抵镜精华雨鬓丝。过隙凭生宁有相，无怀中夜讵多思。江山留我看春眼，岁月饶人举案眉。钟鼓满堂歌进酒，神仙不羡百年期。迟回六十岁初周，岂待嵇康策可休。堕地一声留结果，翀天双翼总浮沤。久知尘网无鸾凤，幸释名韬谢马牛。水落霞红千万里，桃花流水有扁舟。
六十有一初度二首·其一
作者：何吾驺
朝代：明

道人气味自婴儿，抵镜精华雨鬓丝。过隙凭生宁有相，无怀中夜讵多思。江山留我看春眼，岁月饶人举案眉。钟鼓满堂歌进酒，神仙不羡百年期。
六十有一初度二首·其二
作者：何吾驺
朝代：明

迟回六十岁初周，岂待嵇康策可休。堕地一声留结果，翀天双翼总浮沤。久知尘网无鸾凤，幸释名韬谢马牛。水落霞红千万里，桃花流水有扁舟。
兰砌图
作者：何吾驺
朝代：明

菉叶琼枝秀可餐，砌移秘检长词垣。采将九泽三秋蕊，和入盐梅掌露寒。
内阁阶砌牡丹为宣庙赐植三首
作者：何吾驺
朝代：明

上苑何心谢四邻，移栽黄阁带云根。旧游尚识宣皇赐，新绿纷披圣主恩。含笑迥悬香国梦，乍开试醉玉堂尊。自天雨露春如海，未可人间灌溉论。朝罢繁香玉一丛，鸣珂径转碧朣胧。天家不羡秾华气，璧府全消贵近风。寡和九重金阙迥，同枝百尺玉桥东。碧纱何处名花友，得似丹心向日红。一觌羲农绝世知，敢因颜色入宫私。石家绛蜡浑无梦，唐苑沈香漫有思。欲拟芙蓉怜晚艳，更栽芍药怅繁枝。丝纶片席华林会，攀赏还看绝妙词。
内阁阶砌牡丹为宣庙赐植三首·其一
作者：何吾驺
朝代：明

上苑何心谢四邻，移栽黄阁带云根。旧游尚识宣皇赐，新绿纷披圣主恩。含笑迥悬香国梦，乍开试醉玉堂尊。自天雨露春如海，未可人间灌溉论。
内阁阶砌牡丹为宣庙赐植三首·其三
作者：何吾驺
朝代：明

一觌羲农绝世知，敢因颜色入宫私。石家绛蜡浑无梦，唐苑沈香漫有思。欲拟芙蓉怜晚艳，更栽芍药怅繁枝。丝纶片席华林会，攀赏还看绝妙词。
内阁阶砌牡丹为宣庙赐植三首·其二
作者：何吾驺
朝代：明

朝罢繁香玉一丛，鸣珂径转碧朣胧。天家不羡秾华气，璧府全消贵近风。寡和九重金阙迥，同枝百尺玉桥东。碧纱何处名花友，得似丹心向日红。
再过淩江寺
作者：何吾驺
朝代：明

六翮从风彼一时，青山如昨照须眉。扶筇可是当年者，扛笔亭头更写诗。
再过淮阴
作者：何吾驺
朝代：明

绿杨满地不胜春，再过祠前客更贫。四海茫茫谁一饭，只今空笑报恩人。
再过端水
作者：何吾驺
朝代：明

雨过山色满松溪，风送閒云日未西。日暮冷风悲野雀，隔溪何处问晨鸡。
冬夜
作者：何吾驺
朝代：明

悬灯寂寂起谈禅，禅在相逢不语边。落叶满山一轮月，呼童轻扇宝炉烟。
冬日同李伯襄戴公纶过伍国开兄弟园折得八出梅花分赋
作者：何吾驺
朝代：明

飘然一树玉临风，更掇三花入素丛。赢得人间誇六出，酒中仙数对逾工。八出梅花何处看，伍家兄弟玉琅玕。岭南岂为无多雪，尽向枝头斗岁寒。
冬日同李伯襄戴公纶过伍国开兄弟园折得八出梅花分赋·其一
作者：何吾驺
朝代：明

飘然一树玉临风，更掇三花入素丛。赢得人间誇六出，酒中仙数对逾工。
冬日同李伯襄戴公纶过伍国开兄弟园折得八出梅花分赋·其二
作者：何吾驺
朝代：明

八出梅花何处看，伍家兄弟玉琅玕。岭南岂为无多雪，尽向枝头斗岁寒。
冬日病起过凤山园见梅花四首
作者：何吾驺
朝代：明

一片香馡一片春，树头树底总香尘。去年暖阁看花早，何似今年梅子匀。洗蘩洗不去清肌，雪瓣冰心照玉池。可怪东风偏护暖，一番寒尽始相思。何意探梅信步来，珊瑚压玉并头开。秋来瘦影怜相似，乍挹花心怯举杯。一番春信到凭栏，绕树浮烟欲画难。何粉荀香浑借问，郊寒岛瘦任人看。
冬日病起过凤山园见梅花四首·其一
作者：何吾驺
朝代：明

一片香馡一片春，树头树底总香尘。去年暖阁看花早，何似今年梅子匀。
冬日病起过凤山园见梅花四首·其三
作者：何吾驺
朝代：明

何意探梅信步来，珊瑚压玉并头开。秋来瘦影怜相似，乍挹花心怯举杯。
冬日病起过凤山园见梅花四首·其二
作者：何吾驺
朝代：明

洗蘩洗不去清肌，雪瓣冰心照玉池。可怪东风偏护暖，一番寒尽始相思。
冬日病起过凤山园见梅花四首·其四
作者：何吾驺
朝代：明

一番春信到凭栏，绕树浮烟欲画难。何粉荀香浑借问，郊寒岛瘦任人看。
冬日署中梅花
作者：何吾驺
朝代：明

家山万树最离奇，上苑凭看此一枝。火里独饶冰作骨，寒深偏喜雪为姿。重帏窥影难销傲，复阁浮香别有思。不是借炎催梦早，调羹应向鼎中炊。
冬至斋居即事
作者：何吾驺
朝代：明

斋居澄澹况，祇祓意何深。欲辨玄黄色，来观天地心。万年长圣历，七日动希音。不寐怀昭事，鸡鸣振佩簪。
冯桢卿黄门绿雪园
作者：何吾驺
朝代：明

长安买竹可百竽，戏署吾亭曰快雪。静夜捎风早拂云，半幅潇湘聊作活。一日过君绿雪园，碧玉千竿剧林樾。时当暮春微雨？，绿沉半顷染秋月。一樽碧玉浩相招，绝壑峨眉冻蛟裂。坐吟新诗字字寒，密林逼坐凝堤雪。平生好手画石图，千岩万巘迥清切。就中拂拂展长条，爱杀而翁不朽业。渭滨千亩到胸中，不写繁枝写高节。抚此萧然枕簟清，况兹翠碧堪怡悦。笼云滴露积古苔，青琐暇归理疏发。隐隐如闻牛背吹，未咏猗猗情已绝。还看小窗紫箨疏，独留清影寒侵骨。
冯桢卿黄门绿雪园
作者：何吾驺
朝代：明
体裁：古风

长安买竹可百竽，戏署吾亭曰快雪。静夜捎风早拂云，半幅潇湘聊作活。一日过君绿雪园，碧玉千竿剧林樾。时当暮春微雨�，绿沉半顷染秋月。一樽碧玉浩相招，绝壑峨眉冻蛟裂。坐吟新诗字字寒，密林逼坐凝堤雪。平生好手画石图，千岩万巘迥清切。就中拂拂展长条，爱杀而翁不朽业。渭滨千亩到胸中，不写繁枝写高节。抚此萧然枕簟清，况兹翠碧堪怡悦。笼云滴露积古苔，青琐暇归理疏发。隐隐如闻牛背吹，未咏猗猗情已绝。还看小窗紫箨疏，独留清影寒侵骨。
净业寺莲花
作者：何吾驺
朝代：明

红尘面面送皇都，净业亭头别一区。胜景不曾离北郭，清光如已到西湖。绿荷叶下维舟小，只萏花边望月孤。可有宰官身是佛，采莲洲畔拥跏趺。
准儿初应邑试即夕寄阅文稿喜赋
作者：何吾驺
朝代：明

试啼亦未久，喜汝早论文。索读三都赋，期餐五岳云。长空飞鸟绝，大海众流分。策骑途方远，毋为问冠军。
出山示诸子并别社好里父九首
作者：何吾驺
朝代：明

七载卧林扉，烟霞护钓矶。将因小草出，行恐素心违。木笔山中发，莲华海上稀。亲朋询种菊，书答梦随归。孟冬戒行役，春暮载方舟。半载牵离绪，何人解客愁。疏林生翠蔼，寒吹度香楼。吾亦随芳事，停桡问酒筹。淑气入春明，江天肃肃征。旧游殊别鹤，新梦已迁莺。食禄终何补，为官未有行。平生怀一饭，簪组岂浮荣。将发屡忘寐，宁因行李违。图书聊数卷，缣素取充衣。祖馔春苗长，离津候雁飞。诗书喧里社，吾意待芳徽。每当明月夕，狂少爱吾真。把袂陈青史，分题坐绿茵。箫声常竟夜，酒态动经旬。释此承明往，悠悠安可论。閒开脩竹社，折简过论文。含意霏沆露，摛词下彩云。一行弹别柱，满坐怅离群。待寄南来雁，秋声使尔闻。鸟飞咸有托，吾亦爱吾乡。市店鱼虾美，朋尊兰杜芳。随潮归棹满，步月踏歌狂。却忆春多雨，能无忧稻梁。流光何冉冉，离吹杂胡笳。莫惜羊城袂，来看燕市花。千钱沽美酒，万里托生涯。驴背敲诗处，香车拥狭邪。疏灯云际出，箫鼓石门潮。月送一湾小，江通万里遥。渔歌出岸苇，野笛隔村桥。挥手自兹去，宁为桂树招。
出山示诸子并别社好里父九首·其一
作者：何吾驺
朝代：明

七载卧林扉，烟霞护钓矶。将因小草出，行恐素心违。木笔山中发，莲华海上稀。亲朋询种菊，书答梦随归。
出山示诸子并别社好里父九首·其七
作者：何吾驺
朝代：明

鸟飞咸有托，吾亦爱吾乡。市店鱼虾美，朋尊兰杜芳。随潮归棹满，步月踏歌狂。却忆春多雨，能无忧稻梁。
出山示诸子并别社好里父九首·其三
作者：何吾驺
朝代：明

淑气入春明，江天肃肃征。旧游殊别鹤，新梦已迁莺。食禄终何补，为官未有行。平生怀一饭，簪组岂浮荣。
出山示诸子并别社好里父九首·其九
作者：何吾驺
朝代：明

疏灯云际出，箫鼓石门潮。月送一湾小，江通万里遥。渔歌出岸苇，野笛隔村桥。挥手自兹去，宁为桂树招。
出山示诸子并别社好里父九首·其二
作者：何吾驺
朝代：明

孟冬戒行役，春暮载方舟。半载牵离绪，何人解客愁。疏林生翠蔼，寒吹度香楼。吾亦随芳事，停桡问酒筹。
出山示诸子并别社好里父九首·其五
作者：何吾驺
朝代：明

每当明月夕，狂少爱吾真。把袂陈青史，分题坐绿茵。箫声常竟夜，酒态动经旬。释此承明往，悠悠安可论。
出山示诸子并别社好里父九首·其八
作者：何吾驺
朝代：明

流光何冉冉，离吹杂胡笳。莫惜羊城袂，来看燕市花。千钱沽美酒，万里托生涯。驴背敲诗处，香车拥狭邪。
出山示诸子并别社好里父九首·其六
作者：何吾驺
朝代：明

閒开脩竹社，折简过论文。含意霏沆露，摛词下彩云。一行弹别柱，满坐怅离群。待寄南来雁，秋声使尔闻。
出山示诸子并别社好里父九首·其四
作者：何吾驺
朝代：明

将发屡忘寐，宁因行李违。图书聊数卷，缣素取充衣。祖馔春苗长，离津候雁飞。诗书喧里社，吾意待芳徽。
出都二首
作者：何吾驺
朝代：明

岫云舒卷半无因，八载丹衷未易陈。岂有薄言逢彼怒，敢云微罪负皇纶。恋家去妇终何补，脱叶悲风枉自嗔。从此谁为鸣仗马，一哉宫府赞洪钧。孤忠望阙重依违，寂寂琴书皓雪飞。十里如云偏恋别，百年多病喜言归。圣明别殿方脩政，臣子荒郊已息机。最是行边几望月，思君夜夜减清辉。
出都二首·其一
作者：何吾驺
朝代：明

岫云舒卷半无因，八载丹衷未易陈。岂有薄言逢彼怒，敢云微罪负皇纶。恋家去妇终何补，脱叶悲风枉自嗔。从此谁为鸣仗马，一哉宫府赞洪钧。
出都二首·其二
作者：何吾驺
朝代：明

孤忠望阙重依违，寂寂琴书皓雪飞。十里如云偏恋别，百年多病喜言归。圣明别殿方脩政，臣子荒郊已息机。最是行边几望月，思君夜夜减清辉。
出都留别倪司成鸿宝二首
作者：何吾驺
朝代：明

当行飞雪冻寒侵，是夕把君诗细吟。若为泰交增赤泪，如追携手发孤心。浮云千古何须恨，多垒四郊谁独深。路出芦沟还好月，待看天上起凝阴。快为归去痛相离，不语看君可那思。士亦有心宁好爵，时方酣意遂幽期。孤弦流水馀三弄，绝壁高山有一枝。努力圣朝容洗耳，赤松何用访芝眉。
出都留别倪司成鸿宝二首·其一
作者：何吾驺
朝代：明

当行飞雪冻寒侵，是夕把君诗细吟。若为泰交增赤泪，如追携手发孤心。浮云千古何须恨，多垒四郊谁独深。路出芦沟还好月，待看天上起凝阴。
出都留别倪司成鸿宝二首·其二
作者：何吾驺
朝代：明

快为归去痛相离，不语看君可那思。士亦有心宁好爵，时方酣意遂幽期。孤弦流水馀三弄，绝壁高山有一枝。努力圣朝容洗耳，赤松何用访芝眉。
刘是庵老师生日
作者：何吾驺
朝代：明

圣历如天永，台星傍日明。西山来玉乳，北极浥金茎。恭遇生申旦，政逢转泰亨。春开傅内瓮，乐奏和朝莺。夫子文章主，当今礼乐衡。百川同学海，万国待于京。民望夔龙相，天高辅弼名。世家传作楫，公子学调羹。绕户生荣气，通元懋德声。筵排三乐畅，瑞蔼五伦呈。忆昔廷抡士，当时物望倾。惧为后世颂，愿展帝廷赓。柳色晴初发，韶光淡不盈。调元方寿国，千载有长庚。
初冬同诸子载酒白云洞五首
作者：何吾驺
朝代：明

幽兴泠然似子猷，还同飞雪满扁舟。直疑海蜃珍珠箔，未逊仙家白玉楼。霢霢常悬呼雨鹜，霏霏肯听唤晴鸠。不知深谷为陵日，此地将无到十洲。山如复阁也淩烟，玉笏千枝礼碧天。跨鹤人归玄圃夜，浮槎客到白云边。大声钟鼓小声笛，长幅银河短幅川。活火向僧留半偈，饮泉高诵法华篇。屡扪松壑纵凭陵，更度阆华得未曾。天上玉关吴苑练，云间铁壁雪门僧。悬崖倒影愁倾绠，扫石孤瓢引裂冰。促膝流觞千古意，罡风吹送酒如渑。寒原萧飒镂云裾，四壁松阴映绮疏。罗汉岩吞狮子吼，烟霞洞吸玉台书。歌当飞瀑联长啸，赋引流霞听步虚。还挈壶冰倾北斗，挥毫试写碧纱厨。尘梦劳劳叹独醒，奇情物外与谁争。二仪馀唾山俱响，十步新声客尽惊。载酒仙亭留寤寐，赏心云壑寄嘤鸣。晚阴细雨漫空至，得似樵君送我情。
初冬同诸子载酒白云洞五首·其一
作者：何吾驺
朝代：明

幽兴泠然似子猷，还同飞雪满扁舟。直疑海蜃珍珠箔，未逊仙家白玉楼。霢霢常悬呼雨鹜，霏霏肯听唤晴鸠。不知深谷为陵日，此地将无到十洲。
初冬同诸子载酒白云洞五首·其三
作者：何吾驺
朝代：明

屡扪松壑纵凭陵，更度阆华得未曾。天上玉关吴苑练，云间铁壁雪门僧。悬崖倒影愁倾绠，扫石孤瓢引裂冰。促膝流觞千古意，罡风吹送酒如渑。
初冬同诸子载酒白云洞五首·其二
作者：何吾驺
朝代：明

山如复阁也淩烟，玉笏千枝礼碧天。跨鹤人归玄圃夜，浮槎客到白云边。大声钟鼓小声笛，长幅银河短幅川。活火向僧留半偈，饮泉高诵法华篇。
初冬同诸子载酒白云洞五首·其五
作者：何吾驺
朝代：明

尘梦劳劳叹独醒，奇情物外与谁争。二仪馀唾山俱响，十步新声客尽惊。载酒仙亭留寤寐，赏心云壑寄嘤鸣。晚阴细雨漫空至，得似樵君送我情。
初冬同诸子载酒白云洞五首·其四
作者：何吾驺
朝代：明

寒原萧飒镂云裾，四壁松阴映绮疏。罗汉岩吞狮子吼，烟霞洞吸玉台书。歌当飞瀑联长啸，赋引流霞听步虚。还挈壶冰倾北斗，挥毫试写碧纱厨。
初冬李小湾姜箴胜罗萸江三宗伯姚孟长宫庶王季重国子集马园同赋得江字
作者：何吾驺
朝代：明

联镳清夜乐无双，罄解腰间佐玉缸。兴剧未应输北海，情深宁俟激西江。霜疏孤柳还低阁，月隐寒钟乍满窗。上客尽醒容潦倒，当歌欲泛五湖艭。
初夏感怀
作者：何吾驺
朝代：明

飒飒江关冷翠微，瓜田犹晒侍臣衣。夏蝉欲接春莺舌，紫燕多随白雁归。老马馀姿容短榻，扰龙无术寄斜晖。谁家夜笛来风雨，半幅潇湘伴掩扉。
初秋过延津屈鹏洲太史招饮枣山别业
作者：何吾驺
朝代：明

凉飔拂拂敞华筵，太史招携选胜偏。绕径但随灯影入，穿林时为柳条牵。政逢匹马欢投地，似有双龙夜烛天。取醉直教忘尔汝，松亭初露枣山烟。
初秋雨夜同黎君选徐木之傅元子诸从右文伯承集松风阁分赋
作者：何吾驺
朝代：明

乍入秋梧暑气残，况当暮雨共凭阑。高朋雾露原生润，野老尊盘肯尽欢。蜡屐殊非安石卧，绨袍宁为范生寒。羊城后夜如占梦，榄水还来就钓竿。
别利生之琼山学博
作者：何吾驺
朝代：明

荣公能取适，原宪岂真贫。不见利生四十载，面扶菜色帝城春。天真有眼予一官，从今气象日日新。虽云苜蓿斋逾冷，锦衣归里谢所亲。星言夙驾五指山，彼中豪杰不可论。勤勤拂拭门下士，安知当今无仲深。
别意
作者：何吾驺
朝代：明

门内一别君，门外万山云。转身不能顾，低首思沉吟。与君相亲曾几年，年年东陌复西阡。今日别君出门去，船头风雨正凄然。
别李代良族兄宪文弟瑞洛于北上舟中
作者：何吾驺
朝代：明

月净江空浩不流，别君今夜得同舟。鸡声莫自催眠去，明日相看天际头。故人执手重牵衣，尊酒殷勤不忍归。别后风霜各自保，天南天北共春晖。
别李代良族兄宪文弟瑞洛于北上舟中·其一
作者：何吾驺
朝代：明

月净江空浩不流，别君今夜得同舟。鸡声莫自催眠去，明日相看天际头。
别李代良族兄宪文弟瑞洛于北上舟中·其二
作者：何吾驺
朝代：明

故人执手重牵衣，尊酒殷勤不忍归。别后风霜各自保，天南天北共春晖。
别杨稚圭南迁
作者：何吾驺
朝代：明

入洛芳名满帝畿，霜寒梧叶雁孤飞。送君先作江南梦，庾岭梅花到客衣。
别父母北上
作者：何吾驺
朝代：明

父母生儿迟，教儿苦不早。儿既下帷久，晨昏亦草草。数载名不成，父母年已老。一朝歌鹿鸣，少申罔极报。宁知倏忽离，门外长安道。回首望高堂，牵衣泪盈抱。
别长发弟孝廉
作者：何吾驺
朝代：明

三十年馀世外盟，长安握手愧为兄。每怜浊酒寒留宿，一折柔条雨送行。话尽家山都梦后，重来马首看云生。半堂积雪堪相托，新市桥边我去耕。
别颜无咎
作者：何吾驺
朝代：明

西堂环集尽群英，君独忧时似贾生。击节不愁江水阔，即看天上报澄清。
午憩寿国寺借宿僧床
作者：何吾驺
朝代：明

偶向元公借榻眠，都疑居士懒真禅。黄梁已熟浑无梦，惟见松风绕篆烟。
午日同欧嘉可李代际高沛卿家从两儿观竞渡二首
作者：何吾驺
朝代：明

繁桡脩舸现千身，绿艾青菖作四邻。密树人家纨扇合，长松江岸稻花新。烟横竹屿风如笑，水落鱼梁海欲尘。客子尽能歌白苧，可无投赋访灵均。盈盈箫鼓满江潮，猎猎旌旗耀汉霄。共著越罗看竞渡，四飞楚曲信兰桡。倾阳葵萼迷蘩草，带醉芙蓉乱柳条。就里逃虚观自在，竹阴篱落小溪桥。
午日同欧嘉可李代际高沛卿家从两儿观竞渡二首·其一
作者：何吾驺
朝代：明

繁桡脩舸现千身，绿艾青菖作四邻。密树人家纨扇合，长松江岸稻花新。烟横竹屿风如笑，水落鱼梁海欲尘。客子尽能歌白苧，可无投赋访灵均。
午日同欧嘉可李代际高沛卿家从两儿观竞渡二首·其二
作者：何吾驺
朝代：明

盈盈箫鼓满江潮，猎猎旌旗耀汉霄。共著越罗看竞渡，四飞楚曲信兰桡。倾阳葵萼迷蘩草，带醉芙蓉乱柳条。就里逃虚观自在，竹阴篱落小溪桥。
午日珠江杂咏四首
作者：何吾驺
朝代：明

箫鼓阗阗洗画阑，煮泉犹拟凿冰餐。炎方谁谓无多雪，一夜江城铁笛寒。疏竹萧蒿一径深，离骚半卷口长吟。乘舟海外多风雨，可有罗江何处寻。倒捲江涛带雨飞，万人精气一人归。龙舟争得行吟者，仿佛云幡又羽旂。今人令节昔人悲，寒食几时又五丝。自是时情重怀古，眼前曾否问鸱夷。
午日珠江杂咏四首·其一
作者：何吾驺
朝代：明

箫鼓阗阗洗画阑，煮泉犹拟凿冰餐。炎方谁谓无多雪，一夜江城铁笛寒。
午日珠江杂咏四首·其三
作者：何吾驺
朝代：明

倒捲江涛带雨飞，万人精气一人归。龙舟争得行吟者，仿佛云幡又羽旂。
午日珠江杂咏四首·其二
作者：何吾驺
朝代：明

疏竹萧蒿一径深，离骚半卷口长吟。乘舟海外多风雨，可有罗江何处寻。
午日珠江杂咏四首·其四
作者：何吾驺
朝代：明

今人令节昔人悲，寒食几时又五丝。自是时情重怀古，眼前曾否问鸱夷。
午日珠江杂咏四首余庚辰午日尝有江上吟四首梁未央见而喜之辛巳夏午偕未央荡舟江上亦各有感焉归作七言绝句八首示予其词惋恻寄托幽远未可卒读灯下再咏辄赋如其数匪能和之聊识其意耳·其一
作者：何吾驺
朝代：明
体裁：七言绝句

争麾龙舸涉奔洪，两岸云旗欲蔽空。一幅郢烟千古怨，永怀都在碧波中。
午日赋丹荔
作者：何吾驺
朝代：明

越南不数蔗浆寒，别有燕支露可餐。七日未须驰上国，千林犹自望长安。晶丸火实鲛人抱，紫膜红绡汉使看。勿问朱明班五瑞，解衣空切向阳丹。
午日马伯起区启图戴公纶过邸中时方雩祷清斋竟日
作者：何吾驺
朝代：明

对是珠江载酒朋，青蒲绿艾过餐冰。敢因令节宽雩戒，赖有高贤话旧能。时事关心还吊往，等閒去俗亦称僧。何年梦识长安会，元著超超得未曾。
南郊扈从二首
作者：何吾驺
朝代：明

帝德如天度凤城，曙光万户拥簪缨。龙舆四望通阳气，羽扇徐开接太清。玉磬锵锵和佩剑，祥云簇簇引前旌。微臣赐骑从华跸，欲赋玑衡颂圣明。斋宫肃肃泰坛高，俎豆宵陈祀事劳。乍拟六龙驰汉道，久瞻三雅步云璈。河移星影临苍璧，烟拂香风荐太牢。岂为兴朝誇备物，繇来不却涧溪毛。
南郊扈从二首·其一
作者：何吾驺
朝代：明

帝德如天度凤城，曙光万户拥簪缨。龙舆四望通阳气，羽扇徐开接太清。玉磬锵锵和佩剑，祥云簇簇引前旌。微臣赐骑从华跸，欲赋玑衡颂圣明。
南郊扈从二首·其二
作者：何吾驺
朝代：明

斋宫肃肃泰坛高，俎豆宵陈祀事劳。乍拟六龙驰汉道，久瞻三雅步云璈。河移星影临苍璧，烟拂香风荐太牢。岂为兴朝誇备物，繇来不却涧溪毛。
却寄魏仲雪督学
作者：何吾驺
朝代：明

天上文星夜夜垂，县衡多士阻追随。政如瑞凤辉时下，每想冥鸿羽可仪。百越关河新赋草，诸陵风雨旧游思。若为未断名山梦，春满罗浮寄采芝。
友人惠蒲草寄谢二首
作者：何吾驺
朝代：明

蒲供盆耕久，深情割爱殊。微云根自润，清露叶为珠。细沐同儿发，狂呼叫虎须。千条心一寸，精气与君俱。尧世天初韭，周文爰作菹。碧滋环砚石，灵异八图书。密养知心细，勤披与俗疏。未论逢大药，得意并观鱼。
友人惠蒲草寄谢二首·其一
作者：何吾驺
朝代：明

蒲供盆耕久，深情割爱殊。微云根自润，清露叶为珠。细沐同儿发，狂呼叫虎须。千条心一寸，精气与君俱。
友人惠蒲草寄谢二首·其二
作者：何吾驺
朝代：明

尧世天初韭，周文爰作菹。碧滋环砚石，灵异八图书。密养知心细，勤披与俗疏。未论逢大药，得意并观鱼。
口占寿采侯家兄
作者：何吾驺
朝代：明

六十已过七十开，尚书郎去尚书回。人生要养三生福，满地儿孙曾又来。曾是玉皇香案吏，中兴猎猎动旌旗。作舟作楫长风送，笑煞姜滨入梦迟。
口占寿采侯家兄·其一
作者：何吾驺
朝代：明

六十已过七十开，尚书郎去尚书回。人生要养三生福，满地儿孙曾又来。
口占寿采侯家兄·其二
作者：何吾驺
朝代：明

曾是玉皇香案吏，中兴猎猎动旌旗。作舟作楫长风送，笑煞姜滨入梦迟。
口占赠友人
作者：何吾驺
朝代：明

满天凉露独单衣，执子那能不醉归。后夜月明还有梦，化为蝴蝶一双飞。
古意七首
作者：何吾驺
朝代：明

郎从何处住，日过小桥东。妾舍垂杨下，春深烟雾浓。江流无日夕，每逐别离船。乍去还回首，空伤隔岁年。绿树春风晓，莺啼不暂停。纱窗小儿女，学得两三声。金屋彼姝子，笙歌绕凤妆。东邻有思妇，泪下织流黄。西施颦自好，邻女未全非。但使怜颦得，毋须吴苑妃。铅华非素赏，淡扫自蛾眉。不见采莲女，荷花照葛衣。落落幽涧石，飘飘坠叶风。妾情无久暂，君去有西东。
古意七首·其一
作者：何吾驺
朝代：明

郎从何处住，日过小桥东。妾舍垂杨下，春深烟雾浓。
古意七首·其七
作者：何吾驺
朝代：明

落落幽涧石，飘飘坠叶风。妾情无久暂，君去有西东。
古意七首·其三
作者：何吾驺
朝代：明

绿树春风晓，莺啼不暂停。纱窗小儿女，学得两三声。
古意七首·其二
作者：何吾驺
朝代：明

江流无日夕，每逐别离船。乍去还回首，空伤隔岁年。
古意七首·其五
作者：何吾驺
朝代：明

西施颦自好，邻女未全非。但使怜颦得，毋须吴苑妃。
古意七首·其六
作者：何吾驺
朝代：明

铅华非素赏，淡扫自蛾眉。不见采莲女，荷花照葛衣。
古意七首·其四
作者：何吾驺
朝代：明

金屋彼姝子，笙歌绕凤妆。东邻有思妇，泪下织流黄。
同伦天培家伯子访伍长卿有开舟中
作者：何吾驺
朝代：明

一篙一棹芰荷舟，望著仙人西海头。松影满船芦苇乱，为君先醉野云秋。江上秋光更可怜，棹歌如坐镜中天。预知百尺楼头客，拟扫幽窗纵醉眠。
同伦天培家伯子访伍长卿有开舟中·其一
作者：何吾驺
朝代：明

一篙一棹芰荷舟，望著仙人西海头。松影满船芦苇乱，为君先醉野云秋。
同伦天培家伯子访伍长卿有开舟中·其二
作者：何吾驺
朝代：明

江上秋光更可怜，棹歌如坐镜中天。预知百尺楼头客，拟扫幽窗纵醉眠。
同李伯襄登香山最高顶
作者：何吾驺
朝代：明

巉岩万仞渺云端，纵屐凭陵天半看。似有昆崙衣羽客，欲寻东岳洗头盘。行行悬壁跻峰易，去去迷烟出路难。衣履翩然空里举，疑君拾得玉琅玕。
同王非态宗伯游慈慧寺兼访愚庵上人
作者：何吾驺
朝代：明

朝光閒接轸，乘兴即寻僧。杖隐疑为石，龛栖不断灯。凭高观六海，谈远出三乘。證义都无著，因君得未曾。
同诸子游圭峰
作者：何吾驺
朝代：明

摩天绝巘独危凭，四望山河欲抚膺。宋室园陵存卧碣，崖门香火有孤灯。山花晴发偏淩雪，野笛寒吹似裂冰。直北羽书烽燧急，何人六月凯歌兴。
同诸子集嘉显堂
作者：何吾驺
朝代：明

疏雨生秋思，絺衣洗汉凉。文园环授简，水部坐飞觞。赋尽淩云气，歌翻白苧霜。剧怀悬不寐，嘉咏满高堂。
同诸子集雪树斋赋
作者：何吾驺
朝代：明

凉风玉宇迥，晚露锦荷香。言采金兰契，欢逢薜荔傍。传杯醉浩漾，把袂动翱翔。十载存肝胆，三秋忆慨慷。不辞徐孺榻，还续阮生狂。棋响雨声碎，灯昏夜汉光。烹茶怜漏箭，刻烛赋流黄。逸拟云英合，清疑玉树芳。挥毫推彩笔，搦管愧枯肠。授简诸生后，每嫌秋夜长。
同诸馆丈赋讯倪武双年兄病二首
作者：何吾驺
朝代：明

维摩丈室借袈裟，棋子閒敲日半斜。玉女不须来捣药，仙人亲为教餐霞。每悬共步松间月，相待同烹雪片茶。买酒十千君卧病，梅花落尽又桃花。萧瑟胸生八月涛，画船箫鼓想挥毫。稳床吴楚江声入，扑被昆崙黛色高。客卧未应骄曼倩，官穷原不叹离骚。朝来起色看春陌，草色如烟欲上袍。
同诸馆丈赋讯倪武双年兄病二首·其一
作者：何吾驺
朝代：明

维摩丈室借袈裟，棋子閒敲日半斜。玉女不须来捣药，仙人亲为教餐霞。每悬共步松间月，相待同烹雪片茶。买酒十千君卧病，梅花落尽又桃花。
同诸馆丈赋讯倪武双年兄病二首·其二
作者：何吾驺
朝代：明

萧瑟胸生八月涛，画船箫鼓想挥毫。稳床吴楚江声入，扑被昆崙黛色高。客卧未应骄曼倩，官穷原不叹离骚。朝来起色看春陌，草色如烟欲上袍。
同韩若海宫赞过吴留耕通参酌别
作者：何吾驺
朝代：明

帝里月初上，秋风人乍行。一尊复今夕，中夜话平生。欲杀还时事，偏怜自我情。主恩原不薄，未许结鸥盟。
同黎君选欧嘉可碧瓯亭纳凉分赋二首
作者：何吾驺
朝代：明

碧玉瓯清浅，莲峰乍送寒。千花随羽扇，一叶动危栏。澹荡襟兼洗，幽除露欲漙。谈玄无日夕，海色入观澜。徙倚都无累，亭虚午气清。客来话高枕，风入韵弹筝。危坐能添絮，轻歌屡引觥。采莲归未得，五月送秋声。
同黎君选欧嘉可碧瓯亭纳凉分赋二首·其一
作者：何吾驺
朝代：明

碧玉瓯清浅，莲峰乍送寒。千花随羽扇，一叶动危栏。澹荡襟兼洗，幽除露欲漙。谈玄无日夕，海色入观澜。
同黎君选欧嘉可碧瓯亭纳凉分赋二首·其二
作者：何吾驺
朝代：明

徙倚都无累，亭虚午气清。客来话高枕，风入韵弹筝。危坐能添絮，轻歌屡引觥。采莲归未得，五月送秋声。
听友人月下吹箫
作者：何吾驺
朝代：明

谁道湘妃竹韵清，玉钗敲断不闻声。如何一接君灵气，七十峰头总有情。
吸和轩四首
作者：何吾驺
朝代：明

夜卧吸和轩，风寒吹夜起。四顾天无人，皎皎者谁子。天下尽中人，高者有巢许。愿及洗耳时，得闻弃瓢语。君心似春云，变幻在倏忽。我心似秋云，澄澄对皎日。离骚容易熟，痛饮未应难。若解杯中趣，当筵振羽翰。
吸和轩四首·其一
作者：何吾驺
朝代：明

夜卧吸和轩，风寒吹夜起。四顾天无人，皎皎者谁子。
吸和轩四首·其三
作者：何吾驺
朝代：明

君心似春云，变幻在倏忽。我心似秋云，澄澄对皎日。
吸和轩四首·其二
作者：何吾驺
朝代：明

天下尽中人，高者有巢许。愿及洗耳时，得闻弃瓢语。
吸和轩四首·其四
作者：何吾驺
朝代：明

离骚容易熟，痛饮未应难。若解杯中趣，当筵振羽翰。
和李定甫岁暮返故园之作用韵
作者：何吾驺
朝代：明

雪满船头杨子居，寒梅千树护藏书。已知去住随流水，岂少风云起故庐。诗续南陔多有恨，客来北海未应疏。剑花洗落封侯骨，弹铗归来不为鱼。
咏史 其一 范蠡
作者：何吾驺
朝代：明

槜李茫茫没霸图，扁舟清梦几时苏。可知廿载艰危日，一片春心在五湖。
咏史 其七 韩信
作者：何吾驺
朝代：明

虎斗龙争天地昏，穷途君自起王孙。风尘莫讶无知己，谁念当年一饭恩。
咏史 其三 樊于期
作者：何吾驺
朝代：明

可将何物赠新知，四拜临风刎颈时。易水夜寒人不返，千秋犹自惜于期。
咏史 其九 卓文君
作者：何吾驺
朝代：明

静夜相从谁得闻，怜才天下几如君。后来纵有淩云气，得似当垆已自醺。
咏史 其二 荆轲
作者：何吾驺
朝代：明

直藐秦皇若釜鱼，图开匕首殿中徂。合从六国成何用，学士空悲剑术疏。
咏史 其五 爰旌目
作者：何吾驺
朝代：明

意气何人似爰生，壶餐终不毁高名。只今何处非狐父，欲食低头不敢明。
咏史 其八 西施
作者：何吾驺
朝代：明

若耶溪畔好莲花，最似西施出浣纱。一入吴宫叹殊绝，当年同伴始生嗟。
咏史 其六 介子推
作者：何吾驺
朝代：明

每到清明便黯然，介山风雨政堪怜。人情信宿矜相报，莫问相从十九年。
咏史 其十 苏小小
作者：何吾驺
朝代：明

流萤野火入寒原，潮去潮来独不言。莫向春风论小小，夜深花落总芳魂。
咏史 其四 弥子瑕
作者：何吾驺
朝代：明

行行犹多儿女情，子瑕谁为述平生。可怜国士衔知遇，都向馀桃拜卫卿。
咏史·范蠡
作者：何吾驺
朝代：明

槜李茫茫没霸图，扁舟清梦几时苏。可知廿载艰危日，一片春心在五湖。直藐秦皇若釜鱼，图开匕首殿中徂。合从六国成何用，学士空悲剑术疏。可将何物赠新知，四拜临风刎颈时。易水夜寒人不返，千秋犹自惜于期。行行犹多儿女情，子瑕谁为述平生。可怜国士衔知遇，都向馀桃拜卫卿。意气何人似爰生，壶餐终不毁高名。只今何处非狐父，欲食低头不敢明。每到清明便黯然，介山风雨政堪怜。人情信宿矜相报，莫问相从十九年。虎斗龙争天地昏，穷途君自起王孙。风尘莫讶无知己，谁念当年一饭恩。若耶溪畔好莲花，最似西施出浣纱。一入吴宫叹殊绝，当年同伴始生嗟。静夜相从谁得闻，怜才天下几如君。后来纵有淩云气，得似当垆已自醺。流萤野火入寒原，潮去潮来独不言。莫向春风论小小，夜深花落总芳魂。
咏怀
作者：何吾驺
朝代：明

大道若康庄，斯人骋逸足。身与世无营，心于事若辱。踪迹何萧疏，形神落以穆。寄情天畔云，晞发山岩谷。石床有素书，烂柯变棋局。时或放声歌，长风振庭木。尝闻千古人，被褐而怀玉。此翁岂其俦，耿耿怀芳躅。
噫唏吁行送吴生二首
作者：何吾驺
朝代：明

噫唏吁，送君行，出门去。十年一剑鹈霜寒，未试先催哀鸟语。破家试法汤网宽，夜静天高涕如雨。丈夫违时何足嫌，恨不小心事圣主。噫唏吁，送君行，别万里。殷勤拂拭待旆常，投彼中野嗟匪兕。前因弹指落如花，后梦十年筮倾否。从来患难七尺身，肯复区区问忧喜。
噫唏吁行送吴生二首·其一
作者：何吾驺
朝代：明

噫唏吁，送君行，出门去。十年一剑鹈霜寒，未试先催哀鸟语。破家试法汤网宽，夜静天高涕如雨。丈夫违时何足嫌，恨不小心事圣主。
噫唏吁行送吴生二首·其二
作者：何吾驺
朝代：明

噫唏吁，送君行，别万里。殷勤拂拭待旆常，投彼中野嗟匪兕。前因弹指落如花，后梦十年筮倾否。从来患难七尺身，肯复区区问忧喜。
园居吟十二首
作者：何吾驺
朝代：明

身后身前总杳然，青山何便是前缘。但知溪上能消酒，肯信花开又一年。树叶阴阴鸟乱啼，客携尊酒过园西。窗前莫管花开落，惹得閒情趁马蹄。山头月出是蛾眉，舷底歌声扣玉卮。一笑白云山际晚，隔溪齐和采芝辞。有客弹棋夜未归，却烧兰烛照柴扉。月光一片穿林入，半挂藤萝半在衣。日日寒潮浸石门，直乘小艇绕孤村。船头叫买渔翁酒，疏雨微风独一尊。凭空夜宿玉虚台，静夜沈沈对酒杯。正好开帘延月色，却愁烟雾簇人来。芙蓉千树碧溪头，树下佳人独倚楼。惆怅不堪花落尽，秋江一曲写新愁。静扫山门夏日长，既烹苦茗复焚香。山童不识人间事，笑倚疏桐韵绿篁。半亩新开绿水池，不栽青草惹涟漪。低头忽见青天色，无数云霞绕汉飞。柴门一入白云深，古树交加绿结阴。人语隔江听转远，岭头谁下凤鸾音。乱编芦苇小亭西，苦竹千竿夹碧溪。听尽鸟声春未暮，隔林还有杜鹃啼。落日垂杨送去航，朝朝浦口断人肠。东流不尽人间事，结得愁缘万古长。
园居吟十二首·其一
作者：何吾驺
朝代：明

身后身前总杳然，青山何便是前缘。但知溪上能消酒，肯信花开又一年。
园居吟十二首·其七
作者：何吾驺
朝代：明

芙蓉千树碧溪头，树下佳人独倚楼。惆怅不堪花落尽，秋江一曲写新愁。
园居吟十二首·其三
作者：何吾驺
朝代：明

山头月出是蛾眉，舷底歌声扣玉卮。一笑白云山际晚，隔溪齐和采芝辞。
园居吟十二首·其九
作者：何吾驺
朝代：明

半亩新开绿水池，不栽青草惹涟漪。低头忽见青天色，无数云霞绕汉飞。
园居吟十二首·其二
作者：何吾驺
朝代：明

树叶阴阴鸟乱啼，客携尊酒过园西。窗前莫管花开落，惹得閒情趁马蹄。
园居吟十二首·其五
作者：何吾驺
朝代：明

日日寒潮浸石门，直乘小艇绕孤村。船头叫买渔翁酒，疏雨微风独一尊。
园居吟十二首·其八
作者：何吾驺
朝代：明

静扫山门夏日长，既烹苦茗复焚香。山童不识人间事，笑倚疏桐韵绿篁。
园居吟十二首·其六
作者：何吾驺
朝代：明

凭空夜宿玉虚台，静夜沈沈对酒杯。正好开帘延月色，却愁烟雾簇人来。
园居吟十二首·其十
作者：何吾驺
朝代：明

柴门一入白云深，古树交加绿结阴。人语隔江听转远，岭头谁下凤鸾音。
园居吟十二首·其十一
作者：何吾驺
朝代：明

乱编芦苇小亭西，苦竹千竿夹碧溪。听尽鸟声春未暮，隔林还有杜鹃啼。
园居吟十二首·其十二
作者：何吾驺
朝代：明

落日垂杨送去航，朝朝浦口断人肠。东流不尽人间事，结得愁缘万古长。
园居吟十二首·其四
作者：何吾驺
朝代：明

有客弹棋夜未归，却烧兰烛照柴扉。月光一片穿林入，半挂藤萝半在衣。
圣寿赐文绮
作者：何吾驺
朝代：明

赐锦身依日月光，呼嵩满祝五云觞。圣明衣被恩难报，愿及垂裳遍万方。
壬午春夜
作者：何吾驺
朝代：明

乐游春事凭颠狂，红尽桃花绿尽杨。道眼频看浑未见，松风山月静焚香。今年生事殊非旧，昨日仍非今日人。欲向东君问消息，西风不送陇头春。夜长布被梦还醒，五十年前十二龄。今日几人共携手，不禁合眼见平生。
壬午春夜·其一
作者：何吾驺
朝代：明

乐游春事凭颠狂，红尽桃花绿尽杨。道眼频看浑未见，松风山月静焚香。
壬午春夜·其三
作者：何吾驺
朝代：明

夜长布被梦还醒，五十年前十二龄。今日几人共携手，不禁合眼见平生。
壬午春夜·其二
作者：何吾驺
朝代：明

今年生事殊非旧，昨日仍非今日人。欲向东君问消息，西风不送陇头春。
复从侄明公
作者：何吾驺
朝代：明

老至颠毛化练丝，应教汝辈出头时。试过驼岭扪灵秀，插笔丹霄待吐奇。子建文章八斗雄，书家画品有兼工。吾宗不浅誇犹子，梦草来生碣石宫。
复从侄明公·其一
作者：何吾驺
朝代：明

老至颠毛化练丝，应教汝辈出头时。试过驼岭扪灵秀，插笔丹霄待吐奇。
复从侄明公·其二
作者：何吾驺
朝代：明

子建文章八斗雄，书家画品有兼工。吾宗不浅誇犹子，梦草来生碣石宫。
夏日同侯若朴金元甫陈居一陈集生饮陆氏山园分赋以名园依绿水野竹上青霄为韵十首
作者：何吾驺
朝代：明

访君过云亭，踏足芳草青。鸟声人迹灭，欲将隐姓名。主人能载酒，客到卧林园。松风和竹影，相对水禽喧。云密天低色，松高鸟群依。夹竹成蒋径，开轩通习池。深林多凉风，空山多古木。遥睇沧海波，泛泛飞新绿。新开竹叶径，索取竹叶醉。不见此山人，但见此山水。疏柳植大堤，凉风满平野。浩歌何时还，酣饮不知夜。居士解种竹，竿脩且新绿。莫把伶伦看，截作凤皇曲。绝足诸山上，幽兴协清赏。远远蓑笠翁，阴阴徐荡桨。空山寂无声，花开流水清。席地无限兴，煮茗有馀情。登陟山路熟，麋鹿亦相招。问奇频索酒，与尔薄云霄。
夏日同侯若朴金元甫陈居一陈集生饮陆氏山园分赋以名园依绿水野竹上青霄为韵十首·其一
作者：何吾驺
朝代：明

访君过云亭，踏足芳草青。鸟声人迹灭，欲将隐姓名。
夏日同侯若朴金元甫陈居一陈集生饮陆氏山园分赋以名园依绿水野竹上青霄为韵十首·其七
作者：何吾驺
朝代：明

居士解种竹，竿脩且新绿。莫把伶伦看，截作凤皇曲。
夏日同侯若朴金元甫陈居一陈集生饮陆氏山园分赋以名园依绿水野竹上青霄为韵十首·其三
作者：何吾驺
朝代：明

云密天低色，松高鸟群依。夹竹成蒋径，开轩通习池。
夏日同侯若朴金元甫陈居一陈集生饮陆氏山园分赋以名园依绿水野竹上青霄为韵十首·其九
作者：何吾驺
朝代：明

空山寂无声，花开流水清。席地无限兴，煮茗有馀情。
夏日同侯若朴金元甫陈居一陈集生饮陆氏山园分赋以名园依绿水野竹上青霄为韵十首·其二
作者：何吾驺
朝代：明

主人能载酒，客到卧林园。松风和竹影，相对水禽喧。
夏日同侯若朴金元甫陈居一陈集生饮陆氏山园分赋以名园依绿水野竹上青霄为韵十首·其五
作者：何吾驺
朝代：明

新开竹叶径，索取竹叶醉。不见此山人，但见此山水。
夏日同侯若朴金元甫陈居一陈集生饮陆氏山园分赋以名园依绿水野竹上青霄为韵十首·其八
作者：何吾驺
朝代：明

绝足诸山上，幽兴协清赏。远远蓑笠翁，阴阴徐荡桨。
夏日同侯若朴金元甫陈居一陈集生饮陆氏山园分赋以名园依绿水野竹上青霄为韵十首·其六
作者：何吾驺
朝代：明

疏柳植大堤，凉风满平野。浩歌何时还，酣饮不知夜。
夏日同侯若朴金元甫陈居一陈集生饮陆氏山园分赋以名园依绿水野竹上青霄为韵十首·其十
作者：何吾驺
朝代：明

登陟山路熟，麋鹿亦相招。问奇频索酒，与尔薄云霄。
夏日同侯若朴金元甫陈居一陈集生饮陆氏山园分赋以名园依绿水野竹上青霄为韵十首·其四
作者：何吾驺
朝代：明

深林多凉风，空山多古木。遥睇沧海波，泛泛飞新绿。
夏日登楼
作者：何吾驺
朝代：明

凭高独上白云楼，万壑烟销乍似秋。一道红旗过大海，踏歌归饮月氏头。
夏日过报国寺晤张扶摇雷伯鳞布席松下
作者：何吾驺
朝代：明

无定飞云迹，何因并马来。席依高树荫，酒借老僧杯。香气观空尽，松花落梦回。悠然谢尘侣，相赏重徘徊。
夏杪同诸子泛舟泊渔于布席梅园既登落霞峰试开元泉夜过宝莲寺分赋
作者：何吾驺
朝代：明

联翩彩鹢照澄湖，试屐津涯即画图。茗接泉源师陆羽，梅非花候动林逋。游陪放客山增径，行逐疏钟路转迂。恨不尽移河畔草，为持半偈藉承趺。
夏杪黎君选邓伯乔戴公纶赵裕子徐木之黎美周李美发欧天驹陈中行自五羊过访余偕欧嘉可暨两儿宴接江上分得东字
作者：何吾驺
朝代：明

飞仙云外几邮筒，一日襟裾集海东。信有香山来九老，漫探宏景旧三公。紫芝乍接谈天舌，白羽微摇解带风。雷雨并空誇剑合，况同欧冶御神龙。
夜雨
作者：何吾驺
朝代：明

夜雨频当枕，疏篱早入秋。乡思随雁度，客计逐萤流。活火开新酝，拈花忆旧游。榕洲任芜没，天外问扁舟。
夜雨读史有感
作者：何吾驺
朝代：明

牛角何多事，绨袍不耐寒。雨馀山里月，清冷别为看。
大司农李葵孺以左侍郎起
作者：何吾驺
朝代：明

凉飔初动白云庐，吹送搴帷步玉除。策国定须元老画，筹边先重大农储。千秋绘影论真品，五十还朝旧尚书。尽展葵心酬圣主，休论荒草碧萧疏。
大椿歌
作者：何吾驺
朝代：明

何知三千岁是春，古道照人颜色新。温不增华寒旧叶，寻常沧海复扬尘。
奉使诸陵初至沙河道中
作者：何吾驺
朝代：明

三年沉薄宦，今日出郊墟。乍似投林鸟，终同在沼鱼。涧云舒片片，山水静疏疏。于役勤王事，何繇慰倚闾。
奉诏读书翰林有作
作者：何吾驺
朝代：明

士生岩穴间，寤寐穷坟典。经笥郁蓬蒿，缃帙侵苔藓。时闻石室秘，牙签藏万卷。圣君贤相情，慨然想躬阐。幸逢寿考朝，五云诏华选。宸穆勤延师，契夔劳训勉。登以白玉堂，饫以禁林脔。蓬瀛发披吟，触目灿琼琬。古人日来亲，微言在兹展。却忆圣明制，爱士一何腆。陶甄纡以徐，性情互隐显。既不烦簿书，亦安知仰俯。晨起灿明星，嘿嘿怀难遗。殿角凉风来，咫尺天匪远。在三并殊恩，千秋良缱绻。我思伊何人，精诚耿以缅。
姚孟长顾九畴侯木庵杨慕垣雷伯鳞过集分得乡字二首
作者：何吾驺
朝代：明

春风动庭树，好友过翱翔。茗椀消谈永，觥筹发啸长。鸣珂商绿野，解带悟黄梁。自觉冥尘事，无言托醉乡。梦隔关河后，浮云变复常。来过迟皓月，坐久爇名香。良晤怜多别，深杯惜未狂。灯光纷去马，投辖赋流黄。
姚孟长顾九畴侯木庵杨慕垣雷伯鳞过集分得乡字二首·其一
作者：何吾驺
朝代：明

春风动庭树，好友过翱翔。茗椀消谈永，觥筹发啸长。鸣珂商绿野，解带悟黄梁。自觉冥尘事，无言托醉乡。
姚孟长顾九畴侯木庵杨慕垣雷伯鳞过集分得乡字二首·其一
作者：何吾驺
朝代：明
体裁：五言律诗

春风动庭树，好友过翱翔。茗碗消谈永，觥筹发啸长。鸣珂商绿野，解带悟黄梁。自觉冥尘事，无言托醉乡。
姚孟长顾九畴侯木庵杨慕垣雷伯鳞过集分得乡字二首·其二
作者：何吾驺
朝代：明

梦隔关河后，浮云变复常。来过迟皓月，坐久爇名香。良晤怜多别，深杯惜未狂。灯光纷去马，投辖赋流黄。
姜箴胜前辈招同李小湾罗萸江二宗伯文湛持姚孟长二宫詹米仲诏太仆王遂东国子分赋
作者：何吾驺
朝代：明

频吟白雪动庭柯，折柬招寻许和歌。酒色碧如琼岛月，茶香况煮太湖波。春容耐可牵衣袂，逸事何妨拟薜萝。海内襟期君不薄，风前容易掷流梭。
季春望后同诸社人泛舟分赋二首
作者：何吾驺
朝代：明

乘流春舸滑，岸树迥含烟。帆载黄梅雨，人耕碧荇田。远山来劝醉，野色暝生怜。几处桃源似，前川乍惘然。载酒论诗旧，偏深雨兴狂。临流松貌古，迥岸树风凉。渔火疑吾党，春星忆帝乡。韶光容易别，早晚芰荷裳。
季春望后同诸社人泛舟分赋二首·其一
作者：何吾驺
朝代：明

乘流春舸滑，岸树迥含烟。帆载黄梅雨，人耕碧荇田。远山来劝醉，野色暝生怜。几处桃源似，前川乍惘然。
季春望后同诸社人泛舟分赋二首·其二
作者：何吾驺
朝代：明

载酒论诗旧，偏深雨兴狂。临流松貌古，迥岸树风凉。渔火疑吾党，春星忆帝乡。韶光容易别，早晚芰荷裳。
孤鸰吟
作者：何吾驺
朝代：明

江北孤鸰飞，江南孤鸰宿。飞宿既异地，寒原吹落木。峡江飘险紫烟横，飞去孤鸣转局促。昔年矫翼江上飞，还顾原中多俦匹。今年此地有孤飞，四顾原中情逼急。一声流血一声悲，峡上居人感啼泣。
定心泉
作者：何吾驺
朝代：明

快哉定心泉，一饮清彻骨。至人以此洗，胸中无一物。隐之云贪泉，夷齐终不易。假使盗蹠来，饮此将安适。我心如琉璃，与水澄一碧。若向泉觅定，定泉何处觅。
宝镜堂夜坐
作者：何吾驺
朝代：明

满寺僧都熟睡归，三更米熟想传衣。西斋尚有孤灯客，欲上堂前话密微。
宿琴心阁有怀张孝仲大中丞
作者：何吾驺
朝代：明

滴滴迢迢终古连，淙淙唤醒隔溪烟。水行树杪树笼水，天在山中山自天。高阁丹霄人乍远，长空皓月晤何年。我来君去三生梦，桃李成溪总不言。
寄亦非上人
作者：何吾驺
朝代：明

能祖南归道便南，亦非一指与谁参。等閒祸水三千劫，都扣真人火一龛。
寄伍长卿
作者：何吾驺
朝代：明

桐叶尽秋风，烦蝉咽暮钟。不堪经岁别，山馆落芙蓉。露冷歌声苦，烟笼雨气重。故人憔悴甚，谁复问临邛。
寄内兄梁昭有国子
作者：何吾驺
朝代：明

念汝经年别，音从候雁疏。渐饶三径竹，将白数行须。国子新升秩，先生旧著书。省亲如有命，相约共樵渔。
寄宫庶韩若海先生
作者：何吾驺
朝代：明

春来清梦不曾閒，几到罗浮疏影间。蓟北未堪论往事，朱明先许借家山。笥笼黄绢丝纶草，门拥绯衣玉笋班。容易半年秋色早，可无雪夜款元关。
寄寿陈愈草
作者：何吾驺
朝代：明

二十识君面，乍似希夷生。一见嗟何晚，叹予无俗情。亦如贺知章，谓是谪仙人。爱君赤肝胆，对面跃性灵。蔼然柳下和，追踪孤竹清。治身净渣滓，饮露复踏冰。别君十年来，沧江频寄声。愧无满幅书，持赠长庚星。每怀夙昔意，中夜感孤鸣。愿言如婴儿，百年以长生。爱人无已时，长写贝多经。
寄弟
作者：何吾驺
朝代：明

短檠灯影夜踌躇，此日初封寄弟书。北望长安千万里，江天回首雁群疏。
寄李伯襄入中秘二首
作者：何吾驺
朝代：明

廿年莲社共追锋，酒德琴歌事事同。本自蛟龙分首尾，一鸣风雨顿雌雄。歌成白雪人争和，气有淩云赋转工。莫问清平新乐府，汉家应制大明宫。吾兄千古自人豪，官向金茎饮露高。词赋体从今日定，文章衡许几人操。宫云万缕迟趋马，御柳千丝想拂袍。早晚长安行乐处，开尊能不念吾曹。
寄李伯襄入中秘二首·其一
作者：何吾驺
朝代：明

廿年莲社共追锋，酒德琴歌事事同。本自蛟龙分首尾，一鸣风雨顿雌雄。歌成白雪人争和，气有淩云赋转工。莫问清平新乐府，汉家应制大明宫。
寄李伯襄入中秘二首·其二
作者：何吾驺
朝代：明

吾兄千古自人豪，官向金茎饮露高。词赋体从今日定，文章衡许几人操。宫云万缕迟趋马，御柳千丝想拂袍。早晚长安行乐处，开尊能不念吾曹。
寄梁生
作者：何吾驺
朝代：明

幽居性不喜宾客，杜门焚香调水墨。閒来欹枕时作梦，梦同宋玉游九泽。归来萧疏见子猷，柴荆更向渊明入。醒来一段冷香风，玉兰衣兮琅玕骨。吾于梁生何所遗，聊此数行寄恍惚。
寄欧子建四首
作者：何吾驺
朝代：明

怜汝多才不遇知，青山归著薜萝衣。只今芳草王孙日，遥忆狂歌醉舞时。梁园词赋旧登坛，不遣淮南作小山。雄剑远看君自挟，妒天风雨几时弹。新诗如练白云间，大雅沈沦剩未删。一夜梅花频入耳，广陵新得驻红颜。美人赠我玉琅玕，楮色常传翰墨香。偶把新诗歌月下，蒹葭一夜露为霜。
寄欧子建四首·其一
作者：何吾驺
朝代：明

怜汝多才不遇知，青山归著薜萝衣。只今芳草王孙日，遥忆狂歌醉舞时。
寄欧子建四首·其三
作者：何吾驺
朝代：明

新诗如练白云间，大雅沈沦剩未删。一夜梅花频入耳，广陵新得驻红颜。
寄欧子建四首·其二
作者：何吾驺
朝代：明

梁园词赋旧登坛，不遣淮南作小山。雄剑远看君自挟，妒天风雨几时弹。
寄欧子建四首·其四
作者：何吾驺
朝代：明

美人赠我玉琅玕，楮色常传翰墨香。偶把新诗歌月下，蒹葭一夜露为霜。
寄谢高硁斋相公二首
作者：何吾驺
朝代：明

白下人归问佩琚，忧天时复寄樵渔。十年炼补娲皇石，一夕安危郭令车。淮海龙飞媲赤服，金陵日出照丹书。谁还得似仲山甫，补衮从容退食馀。倚伏宁论逝水驰，孤忠天与赞昌期。熙恬文武无他技，吁咈夔龙只在兹。绝似酂侯轻匹骑，愧非安道重相思。承筐此日烹鱼腹，饱食能生髀肉悲。
寄谢高硁斋相公二首·其一
作者：何吾驺
朝代：明

白下人归问佩琚，忧天时复寄樵渔。十年炼补娲皇石，一夕安危郭令车。淮海龙飞媲赤服，金陵日出照丹书。谁还得似仲山甫，补衮从容退食馀。
寄谢高硁斋相公二首·其二
作者：何吾驺
朝代：明

倚伏宁论逝水驰，孤忠天与赞昌期。熙恬文武无他技，吁咈夔龙只在兹。绝似酂侯轻匹骑，愧非安道重相思。承筐此日烹鱼腹，饱食能生髀肉悲。
寄速宪文兄
作者：何吾驺
朝代：明

览尽长安花万树，思归独有白莲池。织成交颈鸳鸯锦，肯听傍人唱竹枝。
寄邓存宇宪使
作者：何吾驺
朝代：明

岐海波仍润，仁山月满楼。高名驰百粤，过化忆三州。柏列滇南戟，棠阴岭道稠。潺湲思泰岳，睇望阻遐陬。人弃摧枯木，君怜揽敝裘。金台容御李，珠海幸依刘。山月入帘夜，江云放棹秋。深杯忘我辈，横被剧仙舟。人自龙门远，书来雁帛遒。千言怜国士，双爵重吴钩。草莽存交谊，天涯动客愁。从销金石烬，不变海波流。杳杳嗟驹隙，悠悠问女牛。藐孤哀骨毁，弱羽阻云脩。紫气函关满，青峰太华浮。纡衡金马在，揽胜碧鸡留。霜肃社无鼠，风清夜不桴。勒铭关塞日，倘许借前筹。
寄霍觉商李鹤汀梁无奇陈五管陈瑶室
作者：何吾驺
朝代：明

同行与子复同归，依旧青袍大袖衣。不恨同心歧出处，南山采蕨北山薇。
寄鼎湖栖老和尚
作者：何吾驺
朝代：明

永夜看经静似冰，未须善识为挑灯。漏残未奈穿窗雨，拈韵题诗寄老僧。
对镜寄所亲
作者：何吾驺
朝代：明

退之发白五分一，殷勤作书寄肉骨。重怜须白一两根，抚念时光怅超忽。噫嘻予发已如斯，况苦须眉也如发。床头揽镜重愁思，客有笑予曷不达。丈夫何用长青青，两鬓如霜风度别。余闻此语转凄然，三万六千如沃雪。莫教对镜策千秋，浩浩长空蒸热血。
寿区几蘧大参
作者：何吾驺
朝代：明

大抵人生有好友，道义夙世原非偶。及其发白俱作翁，细数生平良不苟。当今鼎吕区几翁，三十年间共杯酒。意气直与五岳齐，浩歌能使黄河走。大儿德祖小北海，横㮶诗成世何有。成名在我十载前，及我奏书君墨绶。我无斗粟每食君，高谈千古分四部。和陶饮酒十九篇，其意淡然趋五柳。当中每复击唾壶，千仞雄姿匡济手。他人妒君画省游，不能杀君逝梁笱。需次还我司农郎，赫赫高衢孰多少。竭力为君河上行，十六万金还我后。当时持议保坌河，金复海盖次相守。庙堂肉食无远谋，我意同君复相负。嗟哉如使君议行，至今东望藩垣厚。弃此戎马日侵郊，又使义州兴耒耦。一麾君望滇南云，在处赤忠孚盈缶。心许朱公剿河迷，指顾筑城破贼薮。土酋叫号魂不收，众喜蛮方复安阜。考功不问地方情，趋君又向江南道。嗟嗟古来豪杰皆如此，李纲急用缓还否。猿臂不侯岂数奇，归来薙草开三亩。色举相从转翅飞，何必黄金生左肘。少壮同心老未捐，一再弁言问敝帚。祇今三集更琅琅，言动鬼神字蝌蝌。非子谁当叙我诗，下士闻之大开口。噫唏此笑未足奇，忍使泰恒辨培塿。余归六载甲子周，赠我长篇重山斗。高朋满座竞豪吟，一读一叫称不朽。古稀久逾后车来，四海相将待君寿。而我嗫嚅赋未成，何用朱提酒一卣。焚香永夜报秋声，梧桐疏雨寒砧捣。念兹竟夜不能眠，起作曼歌何草草。欲识寒螀鸣雁心，宁用选声趋巧好。祝君扛笔长作诗，诗成多寄何龙友。君子于吾犹弟行，我子君孙偕碧藕。如此相过占聚星，荀陈纷纷宾主耦。君来榄溪几时来，我有斗酒谋诸妇。
寿比部吴孟浚尊人念江八十
作者：何吾驺
朝代：明

凡鸟栖枳棘，野鹜营稻梁。九霄览高德，众仰维凤皇。相维吴太翁，若为盛世翔。平生慎言诺，林樾爱景光。读书以淑世，山静知日长。渊源溯自始，修祠念宗祊。以及马鬣封，拱木必追扬。子姓咸拱揖，曰维翁之功。维翁罔或懈，曰其敢不将。祖宗式来歆，是用降百祥。子姓交欣欣，咸以祝无疆。其岁在戊辰，令子骤腾骧。赫赫服尔官，起家司农郎。皇恩笃所生，爵翁玉鸣珰。翁既秩清署，谦挹协珩璜。曷从达官游，抱志泉石盟。夜分览古史，格言纪缥缃。古道照颜色，毋或废权衡。自谓笔为钓，取乐砚为耕。令子敦乃职，直道与时撄。飘然归子舍，诉诉视阶楹。戒之安若命，毋为剖不平。谓己为无罪，何以奉主成。但自从吾游，三径有馀芳。是用多岁月，天机自徜徉。中原乱烽火，高居发慨慷。闻之九千秋，翁寿偕毋双。康健无与比，玉树森成行。世家盛门阀，指顾羡笏床。乃应太史占，岁星在闽乡。圣主急遗贤，岩穴贲玄黄。令子出大用，毋负亶栋梁。翁心本忠君，天寿翁永昌。窃拟九如诗，祇心颂福庆。
将访云淙先此寄讯陈秋涛宗伯
作者：何吾驺
朝代：明

曙海明霞高可餐，未邀寓目识松颜。可知景在三山外，最忆春深五柳间。过客停鞭花底缓，飞仙洗酌月中还。许藏斗酒怀君久，遮莫莺声报款关。
小金山既分赋后诸子谓望气楼环翠亭二公遂为兹山香火宜有专赋用志所怀遂篝灯各赋一首二首
作者：何吾驺
朝代：明

南海衣冠气，登楼忆郭公。危言回日月，正论褫奸雄。在术原高道，其愚显大忠。至今怀主意，春色照丹枫。文章终古事，谁敢与君争。异代偏增感，纯诚不可京。奇才膺主眷，春梦付浮生。重溯金莲烛，还应泪绠倾。
小金山既分赋后诸子谓望气楼环翠亭二公遂为兹山香火宜有专赋用志所怀遂篝灯各赋一首二首·其一
作者：何吾驺
朝代：明

南海衣冠气，登楼忆郭公。危言回日月，正论褫奸雄。在术原高道，其愚显大忠。至今怀主意，春色照丹枫。
小金山既分赋后诸子谓望气楼环翠亭二公遂为兹山香火宜有专赋用志所怀遂篝灯各赋一首二首·其二
作者：何吾驺
朝代：明

文章终古事，谁敢与君争。异代偏增感，纯诚不可京。奇才膺主眷，春梦付浮生。重溯金莲烛，还应泪绠倾。
少年见赠莲花
作者：何吾驺
朝代：明

亭畔频频赠一枝，欲开犹似未开时。直愁秋气催花早，莫怕吴王宫里知。
履端二日赋十章际霞和之更作一章感来旨亦复倚和
作者：何吾驺
朝代：明

曾告严陵老钓纶，汉家砥柱有伊人。群公尽逐声华会，岂识维风在富春。
履端二日赋十绝句
作者：何吾驺
朝代：明

十旬晴霁乍闻雷，出震能教万象开。莫道春风偏护暖，春风原是雪中回。江水攒流活活春，桃花浪里问渔津。操舟正唤风波急，稳舵中流未易伦。什千罗绮尽成尘，闾巷疏疏复贺新。惊喜七襄留得在，太平天子万年春。绕膝儿孙喜岁添，晶盘留酌水晶盐。儿孙添得成人早，添老应增俗眼嫌。新雨新雷造化工，君看补浴未应穷。长风吹向扶桑树，一顷曈昽万里红。又看六十九回新，尚抱童心访夙因。若个岁除瓶有米，谁能酤酒话芳春。巢许原辞日月光，毋烦爝火溷行藏。春来舟楫浮空至，可有尊□奏一匡。邓禹趋扶汉鼎初，姜公应未著阴书。纵勷八百周京业，应诮当年老负锄。尽影麒麟获亦奢，何须白镪重咨嗟。祇今不洗冰霜出，一统其如岁月何。春元一日四风齐，应有新章入拜稽。但使苍生歌饱暖，普天谁不颂云霓。
履端二日赋十绝句·其一
作者：何吾驺
朝代：明

十旬晴霁乍闻雷，出震能教万象开。莫道春风偏护暖，春风原是雪中回。
履端二日赋十绝句·其七
作者：何吾驺
朝代：明

巢许原辞日月光，毋烦爝火溷行藏。春来舟楫浮空至，可有尊□奏一匡。
履端二日赋十绝句·其三
作者：何吾驺
朝代：明

什千罗绮尽成尘，闾巷疏疏复贺新。惊喜七襄留得在，太平天子万年春。
履端二日赋十绝句·其九
作者：何吾驺
朝代：明

尽影麒麟获亦奢，何须白镪重咨嗟。祇今不洗冰霜出，一统其如岁月何。
履端二日赋十绝句·其二
作者：何吾驺
朝代：明

江水攒流活活春，桃花浪里问渔津。操舟正唤风波急，稳舵中流未易伦。
履端二日赋十绝句·其五
作者：何吾驺
朝代：明

新雨新雷造化工，君看补浴未应穷。长风吹向扶桑树，一顷曈昽万里红。
履端二日赋十绝句·其八
作者：何吾驺
朝代：明

邓禹趋扶汉鼎初，姜公应未著阴书。纵勷八百周京业，应诮当年老负锄。
履端二日赋十绝句·其六
作者：何吾驺
朝代：明

又看六十九回新，尚抱童心访夙因。若个岁除瓶有米，谁能酤酒话芳春。
履端二日赋十绝句·其十
作者：何吾驺
朝代：明

春元一日四风齐，应有新章入拜稽。但使苍生歌饱暖，普天谁不颂云霓。
履端二日赋十绝句·其四
作者：何吾驺
朝代：明

绕膝儿孙喜岁添，晶盘留酌水晶盐。儿孙添得成人早，添老应增俗眼嫌。
山中歌
作者：何吾驺
朝代：明

山中歌，山高水深哀情多。天寒日暮少相过，俯仰一世将奈何。只今自悟一生事，曲径为泉石为几。镜中无发不白头，枝间有鸟堪相求。东邻少年不少钱，朝朝暮暮负郭田。晨出及夕夜未眠，不信伯夷叔齐贤。
山阴道中
作者：何吾驺
朝代：明

冬树晚生蔼，栖鸦缀满林。湖光浮日淡，溪气酿云深。远景真疑画，飘风乍入琴。棹歌惊梦起，瑟瑟绕波心。
屿竹
作者：何吾驺
朝代：明

屿竹新晴外，生香揽镜馀。屐痕苔径滑，菜食突烟疏。击磬扣门客，张徽出听鱼。悠然会心地，萝月夜窗虚。
岁杪寄怀友人
作者：何吾驺
朝代：明

岁晏风寒念索居，羊城尊酒近何如。官穷不厌私囊涩，宦薄空嗟友谊疏。月落纸窗怀共被，雪残棐几忆同书。传来满幅加餐字，未了灯前作蠹鱼。
峡山初见月
作者：何吾驺
朝代：明

一线天边万里愁，蛾眉流影到孤舟。孰知更向长安道，不照关山照敝裘。
峡山寺赠陈治甫
作者：何吾驺
朝代：明

十载名山老画师，今朝携手峡江湄。怜君一片穷交意，指点江心明月知。
峡山杂咏十三首 其一 振衣亭
作者：何吾驺
朝代：明

先民有高怀，振衣誇千仞。此意达者知，举步何远近。
峡山杂咏十三首 其七 栎社
作者：何吾驺
朝代：明

好似陶彭泽，为民拟葛天。余亦不材者，因君寄大年。
峡山杂咏十三首 其三 水帘台
作者：何吾驺
朝代：明

昨夜蕊珠宫，鲛人几番泣。幻出水晶帘，疑是道子笔。
峡山杂咏十三首 其九 飞泉洞
作者：何吾驺
朝代：明

沧海行扬尘，江河易枯竭。老龙洞里眠，喷即漫天雪。
峡山杂咏十三首 其二 期云馆
作者：何吾驺
朝代：明

博带披元雾，脩眉染碧烟。良朋不易得，能复问神仙。
峡山杂咏十三首 其五 仙源
作者：何吾驺
朝代：明

幽深殊世界，长望挹仙源。仙在人间是，相逢笑不言。
峡山杂咏十三首 其八 露坛
作者：何吾驺
朝代：明

淩风发高唱，山鬼夜吹灯。但坐空阶月，听他泣未曾。
峡山杂咏十三首 其六 瑶林
作者：何吾驺
朝代：明

颇笑葛洪时，求为勾漏令。若早见瑶林，应无炼丹井。
峡山杂咏十三首 其十 石洞
作者：何吾驺
朝代：明

白者往干霸，黄者傅封侯。留将数片在，无人时点头。
峡山杂咏十三首 其十一 苍雪崖
作者：何吾驺
朝代：明

我闻峨眉雪，盛夏常阴冻。崖胡其苍苍，江寒结高垄。
峡山杂咏十三首 其十三 山晖堂
作者：何吾驺
朝代：明

鸣珂迎帝子，伐木礼嘉宾。莫作人间会，山花几度春。
峡山杂咏十三首 其十二 清音楼
作者：何吾驺
朝代：明

洞箫清且悲，铁笛缓而惨。夜深试一闻，千岩万壑淡。
峡山杂咏十三首 其四 浮碧台
作者：何吾驺
朝代：明

但存长公迹，一片石亦佳。吾今凭眺上，四顾难为怀。
峡山杂咏十三首·振衣亭
作者：何吾驺
朝代：明

先民有高怀，振衣誇千仞。此意达者知，举步何远近。博带披元雾，脩眉染碧烟。良朋不易得，能复问神仙。昨夜蕊珠宫，鲛人几番泣。幻出水晶帘，疑是道子笔。但存长公迹，一片石亦佳。吾今凭眺上，四顾难为怀。幽深殊世界，长望挹仙源。仙在人间是，相逢笑不言。颇笑葛洪时，求为勾漏令。若早见瑶林，应无炼丹井。好似陶彭泽，为民拟葛天。余亦不材者，因君寄大年。淩风发高唱，山鬼夜吹灯。但坐空阶月，听他泣未曾。沧海行扬尘，江河易枯竭。老龙洞里眠，喷即漫天雪。白者往干霸，黄者傅封侯。留将数片在，无人时点头。我闻峨眉雪，盛夏常阴冻。崖胡其苍苍，江寒结高垄。洞箫清且悲，铁笛缓而惨。夜深试一闻，千岩万壑淡。鸣珂迎帝子，伐木礼嘉宾。莫作人间会，山花几度春。
崧台月夜同梁伯珩舟中促坐
作者：何吾驺
朝代：明

雨洗寒光气转清，开帘客散醉还酲。可能写我诗中趣，当复题君画里情。夜月船头渔火碎，秋风天外旅魂轻。莫论十载清狂日，尤觉高歌意未平。
己丑中秋
作者：何吾驺
朝代：明

岁岁秋风异卜居，今年秋色照霞裾。家庖内赐馀刍豢，海市初衣动佩鱼。铃柝夜闻枭鸟啸，关山朝望虎贲疏。好音日傍蟾光满，极目虔州有报书。
己丑诞日奉上敕赐白金文绮恭纪
作者：何吾驺
朝代：明

炎歊满座忽生春，五色金泥赐诞辰。拜捧君恩深汉帝，沽濡天泽愧臣邻。七襄辑瑞分官锦，九转还丹自鼎甄。安得世间仁寿者，与同嵩祝答鸿钧。
己卯八月十五夜大风雨赋示诸生并儿侄三首
作者：何吾驺
朝代：明

梧露槐霜漱桂枝，广寒如洗澹妆眉。雷声也似儿声细，都谓蛟龙得雨时。万国同风十二年，冯夷吹向日南天。当场定有翻空手，出为吾君洗毒烟。文光百尺拥登坛，电影交旂照画栏。愿得司衡心似月，天河一浣转芒寒。
己卯八月十五夜大风雨赋示诸生并儿侄三首·其一
作者：何吾驺
朝代：明

梧露槐霜漱桂枝，广寒如洗澹妆眉。雷声也似儿声细，都谓蛟龙得雨时。
己卯八月十五夜大风雨赋示诸生并儿侄三首·其三
作者：何吾驺
朝代：明

文光百尺拥登坛，电影交旂照画栏。愿得司衡心似月，天河一浣转芒寒。
己卯八月十五夜大风雨赋示诸生并儿侄三首·其二
作者：何吾驺
朝代：明

万国同风十二年，冯夷吹向日南天。当场定有翻空手，出为吾君洗毒烟。
己卯孟冬黎美周将上公车偕黎君选谢伯子陈中行过访海曲邀李代际显国家从右文伯承侄明公陟遐暨两儿载酒罗浮梦夜过宝莲寺分赋四首 其一 一山阁寻梅
作者：何吾驺
朝代：明

旧侣寻盟至，冈梅乍欲开。言将异乡别，来共岁寒杯。冉冉冲烟白，疏疏带梦回。不禁山半月，斜影入金罍。